15 декабрь, 2020, 11:09\nТеглар:Элдор Шомуродов | Шомуродов | Криштиану Роналду | Реал | Реал Мадрид | ПСЖ | АПЛ | Тоттенхэм | Ливерпуль | Челси | Бавария | Женоа | Легионерларимиз | Ювентус | Атлетико | Манчестер Сити | Манчестер Юнайтед\nҲафта воқеаликларини эътиборингизга ҳавола этамиз.\nКучли бешлик чемпионатлари тобора ўзининг қизғин палласига кириб бормоқда. АПЛда "boxing day"нинг илк шабадалари эсяпти. Қолган миллий биринчиликларда ҳам кутилмаган пешқадамлар тахтдан тушмоқчи эмас. Мисол учун, топ-5 чемпионатларнинг ҳеч бирида амалдаги чемпион қарвонбошилик қилмаяпти. Мавсумнинг 1/3 қисми ортда қолганлигини инобатга олсак, жуда қизғин, курашларга бой чемпионлик пойгаси кўриш арафасидамиз. Ҳозирча, бир турда бўлиб ўтган воқеаларга эътиборингизни қаратишни мақсад қилдик. Демак, гапни Англия Премьер-лигасидан бошлаймиз.\n"Манчестер Сити" - "Манчестер Юнайтед" 0:0\nМарказий учрашувларни Манчестер шаҳрининг ўгай ака-укалари бошлаб берди. Анча катта афишага эга бўлган мазкур баҳс амалда томошабоплиги билан мухлислар олдида қарздор бўлиб қолди. Чунки баҳс давомида берилган атиги 4 та аниқ зарба бу "Манчестер дербиси"дан кутиладиган натижа эмас. Камига, ҳисоб очилмаслиги ва бунда дарвозабонларнинг катта жонбозлик кўрсатмагани ҳам ўша беллашувни томоша қилган миллионлаб ишқибозларга маъқул келмагани аниқ. Майдон марказида кечган,томонлар эҳтиёткорликка кўпроқ урғу берган ўйинда томонлар бир очкодан бўлишиб олди ва бу ҳолат турнир жадвали нуқтайи назаридан ҳар икки жамоанинг бирдек зарар кўришига олиб келди. Дарвоқе, бу сафар "Манчестер қандай рангда", деган савол ҳам очиқлигича қолди.\nАПЛ турнир жадвалини бошқариб бораётган "Тоттенхэм" дастлабки турда "Эвертон"дан илк ва ҳозирча, ягона бўлиб турган мағлубиятини қабул қилиб олган эди. Кейинчалик, ҳали жароҳатлар гирдобига кириб улгурмаган "Ливерпуль" ҳамшаҳарларини мағлуб эта олмади. Мавсум аввалида катта ҳаражатлар қилиб, Премьер-лига чемпионлиги учун асосий даъвогарлар қаторида этироф этилган "Челси" ҳам Анчелотти шогирдлари имтиҳонидан эгик бош билан чиқди. "Гуддисон Парк"да кечган баҳсда на тўпурар Вернер, на тажрибали Жиру ва на қимматбаҳо Хаверц Жордан Пикфорд дарвозасига бирорта аниқ зарба бера олди. "Аристократлар" баъзи учрашувларда ҳақиқатан чемпионликка даъвогардек ҳаракат қилмоқда. Бироқ Лэмпард шогирдлари стабил ўйин кўрсата олмаяпти. "Эвертон"дан учралган мағлубиятнинг асосий сабабларидан бири айнан шу фактор дейиш мумкин. Аслида, бу ҳолат қарама-қарши томонда ҳам мавжуд. Аммо муҳим ўйинлар олдидан Анчелотти ўзининг улкан тажрибасидан унумли фойдаланиб, футболчиларга руҳият улаша оляпти ҳамки, бунинг самарасини майдонда кўрмоқдамиз. Жамоа ҳужумчиси Доминик Кальверт-Льюин 12 турда 11 та гол урди ва тўпурарлар жадвалида етакчилик қилмоқда. Шу билан бирга, инглиз форварди миллионлаб футбол ихлосмандларининг кўнглидан жой олиб улгурди. "Челси"га қарши беллашувни ҳам амалда у ишлаган пенальти ҳал этди. Дарвозабонни алдаб ўтган ҳужумчи Менди томонидан қоида бузиш эвазига тўхтатиб қолинди ва ўзи ишлаган 11 метрлик жарима зарбасини бироз танаффусдан сўнг майдонга қайтган шеригига илинди. Тўпурарлар пойгасида Салаҳ, Варди, Кейн каби "йиртқичлар" изма-из тақиб қилиб келаётган бир пайтда, бундай жентелменлик қилиш ҳамма ҳужумчининг ҳам қўлидан келавермайди.\n"Кристал Пэлас" - "Тоттенхэм" 1:1\n"Тоттенхэм" мухлислари узоқ кутган соврин бу йил доимгидан-да яқиндек кўринмоқда. Сўнгги бор "шпорлар" миллий биринчилик ғолиби бўлган вақтда турнир ҳали Премьер-лига номини олмаганди. Бу 1960-61 йилги мавсумда юз берган ва ўшандан бери мухлислар жамоадан чемпионлик кутиб яшамоқда. "Қурғоқчилик" қачондир тугайди ва ўша интиҳога кўп қолмаганга ўхшамоқда. Ҳозирда "Тоттенхэм" бош мураббийи бўлиб турган Моуриньо фаолияти билан боғлиқ қизиқ бир статистика бор: Жозе аввал бошқарган жамоаларининг 5 тасида иккинчи мавсум ички чемпионатда ғолиб бўлган. Яъни, португалиялик мутахассисга ўз ғояларини жамоага сингдириш учун бир мавсум етарли. Бу унинг "шпорлар" бошқарувидаги иккинчи мавсуми ҳамда ҳозирги таркиб АПЛ олтин медаллари учун курашишга қодирлигини ҳисобга олсак, Лондон томонларда узоқ кутилган байрам бўлиши эҳтимолга яқин. Бевосита ўйинга тўхталадиган бўлсак, турнир жадвали қарвонбошиси "Тоттенхэм"ни сафарда қийин беллашув кутиб турганди. "Кристал Пэлас" "ўзи емайдиган, бировга бермайдиган зиқна қўшни" ролини қойилмақом ижро этиб берди. Чемпионлик пойгасида "Ливерпуль" билан елкама-елка бораётган "шпорлар" Харри Кейннинг голи эвазига олдинга ўтиб олган, барчаси Моуриньо ён дафтарчасида ёзилганидек, силлиқ кетаётган эди. Бироқ дарвозабоннинг қўпол хатоси майдон эгаларига қўл келди ва кичик "Лондон дербиси"да ўртамиёна "Кристал Пэлас" катта марралар томон дадил илдамлаётган қўшниларининг "оёғидан чалди".\n"Фулхэм" - "Ливерпуль" 1:1\n"Тоттенхэм"нинг мағлубиятидан ўзида йўқ хурсанд бўлган "Ливерпуль"нинг қувончи узоққа чўзилмади. Бу мавсум элитага қайтган "Фулхэм" дастлабки дақиқаларда амалдаги чемпионни жарима майдонига қамаб қўйгани Клопп режаларини бузиб ташлади. Фаворит мақомида ҳаракат қилишга ўрганиб қолган мерсисайдликлар ўз дарвозаси томон йўллаган 2 та хавфли зарбага жавоб қайтариб улгурмасдан, Алиссон пости ишғол этилди. Бразилиялик посбон Бобби Риднинг кучли зарбаси олдида ожиз қолганди. Бу "қизиллар" учун ёмон сигнал эди, албатта. Танаффусгача Клопп шогирдлари ўзларига келишга ҳаракат қилди, холос. Танаффус эса, мураббийлар даражасини кўрсатиб берди ва иккинчи қирқ беш дақиқаликни Клопп шогирдлари катта устунлик билан ўтказди. Бир томондан турнир жадвалидаги асосий рақиб очко йўқотган, иккинчи томондан Клопп армияси қаршисида шунчаки дебютант турганди. Бироқ Премьер-лиганинг ўзига хослиги ҳам шундаки, ушбу биринчиликда доим ҳам фаворитларнинг "кетмони учавермайди". Меҳмонлар қанча ҳаракат қилмасин, Салаҳнинг биргина голи билан чекланишди ва жадвалда "Тоттенхэм"ни қувиб ўта олишмади. Энди барчаси 13-турда, "Энфилд"да ҳал бўлади. Балки шуниси адолатдан бўлар.\n"Туманли Альбион" ҳақида, ҳозирча, шулар ва эътиборингизни бошқа воқеаларга қаратишни ният қилдик.\nЮқорида "Манчестер дербиси"да ғолиб номи аниқланмаганлиги ва "Манчестер қандай рангда", деган савол очиқ қолганлиги тўғрисида фикр юритдик. Бу ҳафта яна бир дерби бўлиб ўтдики, унинг даражаси дунёнинг исталган дербисидан кам эмас. Мўжазгина "Альфредо Ди Стефано" майдонида бўлиб ўтган учрашувда "Реал" муҳимлиги жиҳатидан бир-биридан қолишмайдиган кетма-кет учинчи ўйинда ғалаба қозониб, мухлислар ишончини қайтариб олган бўлса, "Атлетико" бу мавсум ҳисобидан илк бор Ла Лигада ютқазди. Каземиро бурчакдан оширилган тўпни дарвозага йўллаган вазиятда "матрасчилар" ҳимоясида катта бўшлиқ юзага келганди. Бир тарафдан бунга Вараннинг ҳимоячилар эътиборини ўзига қарата олгани ҳам сабаб бўлди. Бироқ "Атлетико" ҳимоясининг ўша хатоси "бераҳм қўшнилар" томонидан кечирилмади ва бу 15-дақиқадаёқ "қироллик клуби"га ҳисобдаги устунликни тақдим этди. Баҳс ҳар икки томоннинг кескин ҳужумлари билан давом этаётган бир пайтда, Карвахаль жарима майдони ташқарисидан "пушка" зарбасини йўллади. Катта тезлик олган тўп аввал дарвоза тўсинига, сўнгра Ян Облакка тегиб, дарвозадан жой олди. Шу тариқа, Ла Лиганинг дастлабки 10 та ўйинида ўз постидан 2 бор тўп олиб чиққан словениялик кипер "Мадрид дербиси"да ҳам бу ишни 2 марта такрорлади.\n"Женоа" - "Ювентус" 1:3\nҲамюртимиз кучли бешлик чемпионатларидан бирида тўп тепаётгани, тажрибали футболчиларга қарши майдонда ҳаракат қилиб, ўзи учун керакли хулосалар чиқараётгани қувонарли ҳол, албатта. Бироқ талабчан футбол ишқибозлари ундан гол талаб қилмоқда. Гўёки, унда ўнлаб имкониятлар бўлмоқдаю, легионеримиз уларни бирин-кетин кўкка совураётгандек. Футболчилик даврида ҳимоячи позициясида ҳаракат қилган, мураббийлик пайтида ҳам ҳимоявий ўйин тарафдори бўлган "Женоа" устози Роландо Маран ўз принципларига содиқ қолди. Аслида, ўйин олдидан Роналду бошчилигидаги "Ювентус" "Луижи Феррарис" стадионидан бошини қуйи солиб чиқиб кетишини тахмин қилиш бироз қийин эди. Аммо учрашувнинг бир соатдан бироз кўпроқ вақти ортда қолган бир пайтда, ҳаммаси Роландо Маран шогирдлари учун яхши сценарий асосида кетаётганди. Бироқ рақиб фаолликни оширди ва бу ўз самарасини бермай қолмади: Роналду 11 дақиқа ичида 2 бор пенальтини аниқ амалга ошириб, тарози паллаларини жамоаси томонга оғдирди. Захирадан ўйинга қўшилган Элдор Шомуродов рақиб дарвозаси қаршисида катта хавф туғдирган бўлмаса-да, майдон марказида кўп бор шерикларига ёрдам бера олди. Элдорнинг жамоаси ҳужумини бошлаётган Роналдудан тўпни олиб қўйган вазияти эса, ҳали анча пайт мунозаралар мавзусига айланиши аниқ.\n"Юнион" Берлин - "Бавария" 1:1\nМюнхенликлар сўнгги 4 беллашувдан 3 тасида дурангга имзо чекди. Требл қайд этган Флик шогирдларининг шашти бироз пасайдими? Ёки уларда Бундеслиганинг ўртамиёна жамоасини мағлуб этишга етадиган куч қолмадими? Йўқ, назаримизда. Йиллар давомида аксарият жамоалар юқори темп намойиш этган бўлса-да, муҳим паллаларда уларга гоҳ жароҳатлар, гоҳ чарчоқ ҳалал бериб келаверган. Масалан, Зидан бошчилигидаги "Реал" кетма-кет 3 мавсум "Европа тахти"ни ҳеч кимга бермаган вақтда, ротация "қаймоқранглилар"нинг асосий қуроли бўлган. Флик ҳам айнан шу йўлдан бормоқда. Тўғри, ўша куни асосий таркибда майдонга тушган футболчиларнинг кўпчилигини муҳим ўйинларда ҳам боғланғич таркибда кўришга ўрганиб қолганмиз. Бироқ уларнинг ўйинга ёндашуви бутунлай бошқа масала. Шу сабаб, учрашувни бироз хотиржамлик билан бошлаган меҳмонлар кўп ўтмай жазоланди. Гриша Прёмель бурчакдан етказиб берилган тўпни олис бурчакка йўллаб, Нойерни ожиз қолдирди. Юқорида таъкидланган ўз-ўзига дам беришни "Бавария" ҳимоячиларига нисбатан қўллай олмаймиз. Чунки Боатенг ва Алаба жуфтлиги муҳим ўйинларда ҳам катта иштиёқ билан ҳаракат қилиб, ишончни оқлаётганига гувоҳ бўлмаяпмиз. Шунга қарамай, ҳужум чизиғи аъло даражада ишламоқда. Ўзининг 13-голини пойтахтликлар дарвозасига урган Левандовски жамоасини мағлубиятдан қутқариб қолиш билан бирга, "Олтин бутса" учун имкониятларни оширди. Ўйин якунига қадар яна бир неча хавфли вазиятлар яратилганига қарамай, дарвозабонларнинг жонбозлик кўрсатиши туфайли томонлар 1:1 ҳисобидаги дурангга қаноат қилди.\n"Боруссия" Дортмунд - "Штутгарт" 1:5\n"Уй жамоаси" сифатида эътироф этиладиган "Боруссия" ўз майдонида янчиб ташланди. Ўша куни дортмундликлар учун жуда оғир келди ва оқибатда, икки ярим йилдан кўпроқ вақт мобайнида жамоани бошқарган Люсьен Фавр ўз вазифасидан озод этилди. Бу баҳсгача ҳам тез-тез кўзга ташланаётган ҳимоядаги муаммолар "Штутгарт"га қарши ўйинда юзага бўртиб чиқди. Ҳисоб очилган вазиятда Эмре Жан тўпга улгурмади ва жарима майдони ичида рақибига нисбатан қўполлик ишлатди. Танаффусга Рейнанинг голи туфайли 1:1 ҳисоби билан йўл олган "асаларилар" иккинчи бўлимдаги натижа мураббийнинг истеъфосига сабаб бўлишини билганида, балки яхшироқ ҳаракат қиларди. Бироқ штутгартликлар томирларида немис қони оқмоқда ва улар ҳақиқатга тик боқиб ўрганган. Иккинчи таймда киритилган 4 та гол "Боруссия" ҳимоясининг қай даражага тушиб кетганлигини тиниқ кўрсатиб берди. Чемпионлар Лигаси ва Бундеслиганинг муҳим беллашувлари олдидан бу сабоқ дортмундликларга қўл келса ажабмас.\nПСЖ - "Лион" 0:1\nБу турда Неймар учун одатий, ПСЖ учун эса, нодоатий воқеа юз берди. Асосан, ўзининг техник ҳаракатлари билан рақиблари ноқулай аҳволга солиб қўядиган бразилиялик юлдуз яна ундан алданган футболчилар ғазабига дучор бўлди. Бу сафар "Лион" вакили Тиаго Мендес "биллур оёқ"ни "синдирди". Бу воқеа ҳакам томонидан қўшиб берилган дақиқаларда содир бўлди ва Неймар ўша вақтга қадар тинмай олдинга ўтишга мажбур бўлаётганди. Сабаби, парижликлар 35-дақиқа гол ўтказиб юборди. Жамоани сардор сифатида майдонга бошлаб тушган Кимпембе ўз жарима майдони яқинида қўпол хатога йўл қўйди ва бу якунда Тино Кадеверенинг голи билан ҳотима топди. Ҳатто, учрашувни захира ўриндиғида бошлаган Килиан Мбаппе ҳам ўйинни кучайтириш мақсадида майдонга ташланди. Аммо Руди Гарсия шогирдлари Париждан ғалаба билан қайтган ҳолда, ПСЖни 3-ўринга тушишга мажбур қилди.\nЮқорида сизлар билан кучли бешлик чемпионатларидаги марказий ўйинлар, эътиборга молик вазиятлар ҳақида фикр алмашдик. Сизга нима қизиқарли эканлиги биз учун доим муҳим ва бу борада сиздан изоҳ кутиб қоламиз.\n5 та гол урилган дербида "Тоттенхэм" ғалабани қўлга киритди


Ушбу шарҳимизда 21 март куни, Наврўзи оламни кўтаринки кайфиятда ўтказиш учун бир қанча жойлар ва пойтахтимизда бўлиб ўтадиган тадбирлар рўйхати келтирилган.\nSultan Saray кошонасида Наврўз\n21 март куни Sultan Saray оилавий ресторанида барча ташриф буюрган меҳмонлар билан сумалак тайёрланади. Шу куннинг махсус меҳмонлари Сардор Раҳимхон, Улуғбек Рахматуллаев, Халима Ибрагимова, Виа Мароканд гуруҳи.\nApril ресторанида DJ Piligrim\n21 март куни April Verdant Restaurant барчани Наврўз байрамини биргаликда нишонлаш учун таклиф этади. Бу куни сумалак тайёрланади, жонли мусиқа янграйди, рақс дастури бўлади. Шунингдек, театрлаштирилган томоша ҳам бўлиб ўтади. Кечанинг махсум меҳмони DJ Piligrim.\nLa Terrasse масканида Рашид Ҳолиқов\n21 март куни La Terrasse масканида Наврўз байрами нишонланади. Кечанинг махсум меҳмони Рашид Ҳолиқов. Шунингдек, Di Live Band,Dj 2live & Dj Pacman чиқишлари ҳам бўлиб ўтади.\nBrand 910 Наврўз байрами\n21 март куни Brand 910 маскани ҳаммани Наврўз байрамини биргаликда нишонлаш учун таклиф этади. Ушбу куни халқ қўшиқлари ва DJ Sam чиқиши кутиб қолади.\nЕли-Пелида сумалак party\n«Ели-Пели» масканида 21 март куни сумалак party бўлиб ўтади. Меҳмонлар «Халиф» гуруҳи ва Тимур Толиповнинг чиқишларидан бахраманд бўлишлари мумкин.\nJazz Pub масканида баҳор байрами\n20 ва 21 март кунлари Jazz Pub маскани барчани баҳор байрами Наврўзни биргаликда нишонлаш учун таклиф этади. Шу куни Ялла гуруҳи ва бошқа ўзбек эстрадасининг энг севимли хит қўшиқлари жаз оҳангларида янграйди.\nIKAT оилавий ресторанида байрам\n20 ва 21 март кунлари IKAT оилавий ресторани барчани биргаликда Наврўз байрамини нишонлаш учун таклиф этади.\n«Франция таъми» фестивали Сinara’sда\nСaravan Group ресторанлар тармоғи 21 март куни Франциянинг Ўзбекистондаги Элчихонаси билан биргаликда «Франция таъми» фестивалини анъанавий равишда ўтказади. Фестиваль шаҳар ташқарисидаги Сinara’s ресторан мажмуасида бўлиб ўтади.\nSmurfland шарқ эртаги\n21 март куни Smurfland жажжи меҳмонларни «Шарқ эртаги» болалар байрамиги таклиф этади. Дастурда малика Жасмин ва Оловуддин, болалар дискотекаси, батут-қасри ва болалар майдончаси.\nБоғлардаги Наврўз сайллар:\nМанзил: Шайхонтоҳур тумани, Лабзак кўчаси\nА.Навоий номидаги Ўзбекистон миллий боғи\nМанзил: Чилонзор тумани, Бунёдкор шоҳ кўчаси\n«Мирзо-Улуғбек» номидаги маданият ва истироҳат боғи\nМанзил: Мирзо Улуғбек тумани, Якуб Колс кўчаси, 21 уй\n«Фурқат» номидаги маданият ва истироҳат боғи\nМанзил: Миробод тумани, Толимаржонкўчаси, 135 уй\nМанзил: Чилонзор тумани, Бунёдкор шоҳ кўчаси, 21 уй\nМанзил: Юнусобод тумани, Обидова кўчаси, 232 уй\nНаврўз сайиллари бўлиб ўтадиган майдонлар рўйхати эса бу ерда.\nНашр санаси: 20-03-2017


Ҳаёт ҳақиқатлари 25 August 2017 12:05 308\n1992 йилнинг 19 август куни эрталаб соат еттидан беш дақиқа ўтганда Тошкентда қаттиқ ер силкинди. Буни қарангки, ўша куни таниқли кино ва театр актёри Фарҳод Аминовнинг тўртинчи қаватдаги уйи ҳам қимирлабди. Фарҳод ака болаларини шоша-пиша пастга чиқариб юбориб, даҳлиздаги бор оёқ кийимларини йиғиштирибди-да, қучоқлаганича ўзлари ҳам пастга югурибдилар. Тушсалар, пастдаги майдончада одам гавжум, бутун “дом” аллақачон чиқиб бўлган экан. Одамлар бир-бирини юпатган, соғ-омон қолгани билан табриклаган, кимдир кўзига ёш ҳам олган. Ахир, жон фойдага қолиб тургандан кейин…\nҲамма нима ташвишда-ю, кеннойимиз Фарҳод акага нима дермишлар:\n- Ҳай, адаси, уйни қулфлаганмидингиз?..\n- Вей, сенга нима азоб-а? Мен сенинг ўрнингда бўлганимда маза қилиб, оёғимни узати-иб ётардим.\n– Шундоқ ҳам нима қиляпсиз?..\nКейинги пайтларда тез-тез шамоллайдиган бўлиб қолдим. Бир куни хотиним ишхонасидан ҳинд йогларининг машқ дастурини олиб келиб қолди.\n– Мана шу машқлар билан мунтазам шуғулланиб турсангиз, сизни ҳеч қанақа касаллик безовта қилмайди, – деди хотиним ишонч билан.\n– Йогларда эркак-аёл деган гап йўқ, – деди у мени юпатиб. – Одам организми бир хил.\nИчкиликбозликка қарши кураш айни қизиб, бир кружка пиво ичганни ҳам миршаблар мошинга солиб олиб кетадиган замонлар. Домла Азиз Абдураззоқнинг бир эски портфели бўларди. Жуда машҳур портфель эди, чунки ичида ё тўла, ё ярми ичилиб тиқинланган виноми, ароқми, коньякми – албатта топиларди. Бир куни Азиз ака “Табассум” радиожурнали таҳририятига кириб келдилар. Қўлларида ўша машҳур портфель. У киши билан сўрашяпмиз-у, лекин ҳамманинг кўзи “хазина”да. Радиожурналнинг режиссёри Раҳмат Жумаев умид билан портфелни кўтариб-кўтариб қўйди-да, Азиз акадан сўради:\nЁзувчиларнинг “Дўрмон” ижод уйида Шукрулло домла билан устоз Саид Аҳмад суҳбатлашиб ўтиришибди. Шукрулло домланинг қандайдир саҳна асари ҳақида газетада танқидий мақола эълон қилинган экан, домла жиғибийрон бўлиб турибди. Вазиятни чамаладим-да, домлани юпатиб, кўнглини кўтармоқчи бўлдим.\n– Парво қилманг, домла, ўзи ҳамма буюк ижодкорларнинг исми “Ш”дан бошланади, – дедим “икковимиздан зўри йўқ” деган маънода. – Масалан, Шекспир, Шиллер, Шуман, Шуберт, Штраус… – Кейин Россия томонларни ораладим: – Шостакович, Шолохов, Шукшин… – Ўзимизники-лар ҳам бенасиб қолмади:\n– Шайхзода, Шукур Бурхонов, Шукрулло, Шукур Холмирзаев…\n– Шароф Бошбеков… – дедилар домла ҳазиллашаётганимни тушуниб.


Орияти бор юртнинг полвонлари бор » Зарафшон шаҳри ҳокимлиги расмий веб-сайти\nАСОСИЙ » Спорт » Орияти бор юртнинг полвонлари бор\nОрияти бор юртнинг полвонлари бор\n29-12-2016, 14:04 admin 1 311 0\nЗарафшон нафақат ўзининг саноат корхоналари, олдига қўйилган режани ортиғи билан уддалаб келаётган меҳнат жамоалари билан машҳур. Бу шаҳардан етишиб чиққан ўнлаб, юзлаб спортчилар Ватанимиз шуҳратини, унинг номини жаҳонга танитишга ҳам катта улуш қўшмоқда.Зарафшонни азалдан бежизга спортчилар шаҳри, деб аташмайди. Чунки, бу ердаги мавжуд “Прогресс” физкультура-спорт мажмуаси ва бошқа шунга ўхшаш клубларда мини футбол, волейбол, баскетбол, Шарқ якка кураши, оғир атлетика, самбо, таэквондо ва бошқа турлар бўйича спорт секциялари мунтазам фаолият кўрсатиб келади.\nШаҳарда халқаро спорт майдонларида Ватанимиз шарафини ҳимоя қилган ўнлаб кучли спорт усталарини, чемпионларни тарбиялаган тренер-мураббийлар фаолият кўрсатади. Ёшларимиз эришаётган ғалаба ва ютуқларни уларнинг мураббийлари оғир атлетика бўйича олий тоифали мураббий-ўқитувчи Абдулла Тагаев, “Прогресс” физкультура-спорт мажмуаси инструктори, пауэрлифтинг бўйича жаҳон рекордчиси Александр Лузанов, “Ўзбек жанг санъати” бўйича тренер, 4-ГОдан соҳиби Файзирахмон Насибуллин, самбо бўйича катта тренер, халқаро тоифадаги судья Чингиз Тахмазов, шахмат тренери Зияддин Тахмазов, таэквондо WTF тренери Барно Фармонов, енгил атлетика бўйича тренер Зера Джансизоваларсиз тасаввур қилиш мумкин эмас. Бугунги кунда халқаро тоифадаги спорт устаси унвонини қўлга киритган самбо бўйича Ўзбекистон терма жамоаси аъзоси Зариф Расулов, пауэрлифтинг бўйича халқаро тоифадаги спорт устаси Венера Ражабова, халқаро тоифадаги спорт усталари Н.Малюгина, Д.Буткевич, Б.Рўзиев, Х.Ибрагимов, Ф.Шодиева каби спортчиларимиз ўз устозлари билан ҳақли равишда фахрланадилар. Зарафшон спорт мактаби тарбияланувчиси Истам Қудратов яқинда Марокаш давлатида ўтказилган халқаро мусобақада самбо бўйича юқори шоҳсупага кўтарилиб, яна жаҳон чемпиони унвонини қўлга киритди.\n- Дунёнинг қарийиб 10 га яқин мамлакатида бўлганман. Уларда бизнинг мамлакатчалик спортга эътибор берилмайди. Айниқса ёшлар спортига. Шунинг учун чет эллик спортчилар ўзбекистонлик кўрашчиларга ҳавас қилишади, - дейди халқаро спорт устаси, самбо кураши бўйича икки карра жаҳон чемпиони Зариф РАСУЛОВ. - Бугуншаҳримизда спорт иншоотларини барпо этиш, уларни замон талабларига жавоб берадиган жиҳозлар билан таъминлашга алоҳида эътибор қаратилмоқда. Натижада ёшларимизда спортга муҳаббат ортаяпти. Халқаро спорт мусобақаларида ғолиблар сафидан жой олишмоқда. Уларга боқиб илк бор жаҳон чемпиони бўлган кезларим ёдимга тушади. Ўшанда 2004 йил эди. Тошкент шаҳрида ёш самбочилар ўртасида ўтказилган жаҳон чемпионатида 1-ўринни қўлга киритгандим. Ўзбекистон Республикаси давлат мадҳияси остида байроғимиз кўтарилганда мени ўзгача ҳиссиёт қамраганди. Ўшанда илк бор миллий ғурурни ҳис этганман. 2007 йили иккинчи бор жаҳон самбочилари орасида тенгсиз деб топилишим менга нисбатан халқимиз ишончининг самараси саналади. Осиё чемпионатида олтин медални қўлга киритишим Ўзбекистон Республикаси мустақиллигининг 25 йиллигига тўёна бўлди.\nХалқимиздаорияти бор юртнинг полвонлари бор, деган нақл бежизга айтилмаган. Ўз шаҳрига меҳр-муҳаббатли, касбига садоқатли, ориятли зарафшонликлар жаҳон спорт майдонларида катта муваффақиятларга эришиб “Полвон” деган фахрли номни оқлаётган фарзандлари билан фахрланадилар.\nМиллат қароғисиз, меҳр булоғи\n2-10-2017, 10:53 ЯНГИЛИКЛАР / Маъруза ва табриклар\n21-02-2017, 15:52 Спорт\nҲасанбой Дўстматов профессионал бокс, қачон уйланиши ва онаси нега унинг жангларини кўрмаслиги ҳақида гапирди\n8-02-2017, 19:17 Спорт


19:21 / 26.11.2015\nАгар узоқроқ умр кўрмоқчи бўлсангиз, унда ҳаёт тарзингиз ва одатларингизни бироз ўзгартиришингизга тўғри келади. Инсон ҳаёти тўғрисидаги баъзи маълумотларга асосланиб, унинг тахминий ёшини ҳисоблаб чиқиш мумкин. Бундай нарсалар сирасига овқатланиш, спорт билан шуғулланиш, ирсият ва ижтимоий ҳаёт киради.\nБостондаги тиббиёт марказида дарс берувчи, профессор-гериатр Томас Перлз ўзининг илмий изланишлари асосида узоқ умр кўрувчилар тўғрисида онлайн-тадқиқод ўтказди. Унинг фикрича, узоқ умр кўрувчиларнинг одатларини ўзлаштириш орқали бошқалар ҳам маълум миқдорда ҳаётини узайтириши мумкин экан. Айнан неча йил қўшилиши аниқ эмас. Бироқ сиз соғлигингизни яхшилаб, салбий одатларингиздан халос бўлишингиз ва ҳаётингизни хотиржамликда ўтказишингиз мумкин.\nХўш, қандай қилиб ҳаётимизни ўзгартирсак ва узайтирсак бўлар экан?!\nТехнологик қайта ишлашга учраган гўштни тановул қилманг – 4 йил умр қўшилади\nТаомни тез пиширадиган ресторанларда истеъмол қилишни камайтириш билан умрингизни 4 йилга чўза оласиз.\nЕтарли миқдордаги кальций истеъмол қилиш – ярим йил қўшади\nҲар куни чой ва қаҳва билан сут ичишнинг ўзи ёшимиз катта бўлганида остеопорознинг олдини олиш учун бизга керакли миқдордаги кальцийни таъминлаб бера олмайди. Кальций яна пишлоқ ва баргсимон сабзавотлар таркибида ҳам учрайди. Мана шундай маҳсулотларни кундалик таомномамизга қўшишимиз мақсадга мувофиқ.\nКундалик машғулотлар – 5 йил қўшади\nУмримизни узайтириш учун фақатгина овқатланиш тарзимизни ўзгартиришнинг ўзи кифоя қилмайди. Ҳафтасига 2-3 марта шуғулланиб туриш ҳам кони фойда. Машғулотлар давомийлиги мўътадил аэробик машқлар билан биргаликда 150 дақиқадан кам бўлмаслиги керак. Шу тарзда сиз юрак касалликлари ва қандли диабет хавфини олдини олишингиз, кайфиятингизни кўтариб, ўзингизни тетик ҳис қилишингиз мумкин.\nМунтазам врач кўригидан ўтиш – ярим йил қўшади\nКўпроқ машқ қилишга ҳаракат қилинг-у, лекин врач назоратидан ўтиб туришни ҳам канда қилманг. Доктор ҳузурига бориш касалликнинг олдини олишга ёки уни буткул бартараф этишга сабаб бўлади. Бу айниқса, оиласида ирсий касаллиги мавжуд бўлган кишиларга тааллуқлидир. Врач кўригига мунтазам боринг, бироқ берилиб кетманг.\nВақтингизни кўпроқ оила аъзоларингиз ва дўстларингиз билан ўтказинг – бу билан яна ярим йил ютасиз\nЯқинларингиз ва қариндош-уруғингиз ҳар қандай қийин дамларни ва стрессни енгишга кўмаклашади. Ижобий муносабатлар йил ўтган сайин инсонни ақлий фаолиятини тезлаштиради ва ижтимоий ҳаётда фаоллаштиради.\nУльтрабинафша нурланишнинг олдини олинг – ярим йил қўшилади\nАгар сиз қуёш нури теримга таъсир қилмайди, деб ўйласангиз ва уни қуёшдан ҳимоя қилмасангиз, бу хатоингиз учун жавоб беришга тўғри келади. Қуёш нури тери саратонига олиб келиши мумкин.\nТишларингизни ҳар кун ювинг – 1 йил қўшилади\nАгар тишларингизни ҳар кун тозалашни унитсангиз бир қатор муаммоларни орттириб оласиз: милкнинг касалланиши, тиш емирилиши ва тушиши. Милки касал бўлган одамларда буйрак ва қандли диабет билан оғришга мойиллик кузатилади.\nКофеиндан воз кечиб, фақат эрталаблари бир чашка қаҳва билан кифояланадими, дангасалик билан курашиб машқ қилишни бошлайдими ёки зарарли маҳсулотларни рад этадими – қарорни ҳар ким ўзи қабул қилади. Бироқ бир ўйлаб кўринг, воз кечиш мумкин баъзида эса, зарур бўлган одатларимизни қилишда давом этиб, қимматли ҳаётингизни хавф остига қўймаяпсизми?! Юқоридаги тавсияларга қулоқ тутсангиз умрингизни бироз бўлса-да, узайтиришингиз аниқ, ҳеч бўлмаганда уни самарали, хушчақчақ ва ортиқча касалликларсиз ўтказишингиз тайин!


Қирғизистон президенти коррупцияга қарши курашни кучайтиришга чақирди » Ўзбекистон янгиликлари – Zamin.uz\n10 февраль 2018, 02:37\nБишкекда 8 февраль куни бўлиб ўтган Хавфсизлик Кенгаши мажлисида Қирғизистон президенти Сооронбай Жээнбеков коррупцияга қарши кураш олиб боришга жалб қилинган барча идораларни танқид қилди, деб ёзмоқда Tnews.uz сайти.\nУ баёнот бериб, хуқуқ-тартибот, назорат идоралари ва судларнинг ўзлари коррупцияга аралашиб қолганлигини айтди. У бу каби кўринишларга қарши курашни кучайтиришга ва қўли тоза бўлмаган ходимлардан воз кечишга чақирди. Таҳлилчилар давлат раҳбарининг коррупцияга қарши кураш борасидаги ваъдаларини турлича талқин қилишмоқда.\nСооронбай Жээнбеков МХДҚ Аксилкоррупция хизматининг фаолиятини самарасиз ва сифатсиз дея баҳолади. Шу муносабат билан у иш формати ўзгартирилишини ва ҳар бир ходим эгаллаб турган лавозимига мос келиши ёки келмаслигини ўрганиш лозимлигини таъкидлади. Президент суд, ҳуқуқ-тартибот ва назорат идоралари устидан бўладиган ҳар бир жиддий аризани ўз назоратига олишини қайд қилди.\nЖээнбековнинг қўшимча қилишича “уюшган жиноятчиликка қарши курашнинг самарасиз бўлишининг бош сабаби – бу коррупциядир». Унинг таъкидлашича, «Жиноий гуруҳларга пулларнинг оқиб боришини хуқуқ тартибот ва суд идораларидаги юқори лавозимли шахсларнинг иштирокисиз амалга ошириб бўлмайди».\nРасмий маълумотларга кўра, сўнгги икки йилда хуқуқ тартибот идоралари томонидан 76 минга яқин жиноий иш очилган. Бироқ уларнинг ярми ёпилган ёки гумондор аниқланмагани учун тўҳтатилган. Судга жиноий ишларнинг атиги 30% юборилган, шундан атиги 10% бўйича айблов ҳукми эълон қилинган.\nЯнгиликлар » Дунё » Қирғизистон президенти коррупцияга қарши курашни кучайтиришга чақирди


Ўзбекистон: Қишлоқ болалари пахта даласида овора - Фарғона.Ру ахборот агентлиги\n03:46 msk, 14 Июль 2020\nЎзбекистон: Қишлоқ болалари пахта даласида овора\n31.05.2011 18:18 msk\nЎзбекистонда – ягана. Болаларнинг баҳорги эксплуатация мавсуми. Ҳукумат болалар меҳнатини тақиқловчи фармонларни чиқариб, қарорларни имзолаганига қарамай, 10 майдан бошлаб мактаб, лицей ва коллеж ўқувчилари 40-45 кунга пахта далаларига олиб чиқилмоқда. Кўринишидан, ҳукуматнинг барча қарорлари хўжакўрсинга чиқарилганга ўхшаяпти, негаки Ўзбекистон расмийлари балоғатга етмаган болалар меҳнатидан воз кечмоқчи эмас: текин меҳнат пахта таннархини пайсайтиради ҳамда Ташқи иқтисодий алоқалар вазирлиги қошида тузилган экспорт билан шуғулланувчи тўртта компаниянинг даромадларини кўпайтиради.\nҚишлоғлик болалар пахта далаларида деярли уч ҳафта давомида ишлаётганини таниқли тошкентлик ҳуқуқ ҳимоячи Елена Урлаева ҳам тасдиқлаяпти. У шу кунларда Қорақалпоғистонга бориб келиб, бўшаб ётган ўқув муассасаларини ўз кўзи билан кўриб келди: ўқувчиларнинг ҳаммаси яганага чиқарилган экан.\n- Қорақалпоғистонда тўрт кун бўлдим, - дейди Урлаева. – Президент Каримовнинг ўтган йили ноябрь ойида сўзлаган катта ҳисобот нутқига қарамай, болалар меҳнатидан илгаригидек кенг кўламда фойдаланилмоқда. Бироқ расмийлар бу ишни яширишга уринаяптилар, ўқитувчилар болаларни қўрқитиб, бировнинг кўзи тушиб қолишидан асраяптилар. Аммо мен Хўжайли туманининг барча ҳудудларига кириб чиқдим, фермерлик хўжаликларида бўлдим, бўшаб ётган коллежларнинг фотосуратини олдим. Хўжайли туманининг барча ўқувчилари 10-13 май кунлари чекка-чеккадаги пахта далаларига чиқарилган, улар ўша ернинг ўзида, баъзилари фермерларнинг уйларида, бошқалари эса қандайдир бостирмаларда ётаяптилар.\nДалага улар эрталаб соат 7 да чиқаяптилар, жуда иссиқ, ҳавонинг ҳарорати 40 даражагача кўтарилаяпти, 10-11 да болалар ишдан тўхтаб, кун қизиғи ўтишини кутаяпти. Соат 3-4 дан бошлаб яна далада ягана-чопиқ. Қўлга киядиган қўлқопларни ҳам болалар ўз пулларига сотиб олаяптилар. Иш ҳақи тўланмайди, қорин тўйғазилади, холос. Болаларга фақат пахта теримида пул тўланади.\nМен улардан: “Имитиҳонларни қандай қилиб топширасизлар?” деб сўрайман. “Бир амаллармиз”, - дея жавоб берадилар. Май ойида ўқиш тўхтайди, ягана 45 кунгача чўзилиши мумкин. Кейин ёзги таътил, шундан кейин сентябрь кириб келади, яна пахта даласига икки-уч ойга чиқиб кетилади. Кейин яна қишги таътил, аҳвол шунақа. Улар дала шароитида яшайдилар, на ҳаммом ва на тоза ичимлик суви бор, овқати эса - ёвғон шўрва.\nМактаб, лицей, коллеж ўқувчилари май ойини пахта далаларида ўтказмоқдалар. Елена Урлаева фотоси\nАммо яганага чиқмасликнинг ҳам йўли бор. Бунинг учун Хўжайли туманида 120 минг сўм ($50). бериш керак. Нукус вилояти Чимбой туманидаги коллеж ўқувчилари билан йўлда ҳамроҳ бўлиб қолгандим, улар яганадан қолиш учун кўпроқ – 150 минг сўм ($60) беришар экан. Бу пуллар кураторга берилади, куратор эса директорга узатади, директор кимга узатиши борасида тахмин қилиш мумкин, холос.\nФақат бойлар пул тўлайди деб ўйламаслик керак. Мен жуда камбағал одамларни биламан: уларнинг ўғли бел оғриқ туфайли яганада ишлай олмайди. Ҳеч қандай тиббий справкалар ўтмагани боис, ота-она қарз эвазига бўлса ҳам болани яганадан олиб қолдилар.\nАсосан коллеж ўқувчилари ҳақида маълумот йиғиб, улар билан суҳбатлашдим. Аммо ёш болаларнинг суратини ҳам олишга эришдим. Бешинчи синф ўқувчилари яганага чиқарилаётган экан. Ўқитувчиларга кўра, улар ота-оналарига ёрдам бераётган эмиш: аммо бу ёлғон: ота-она қилган иши эвазига ҳақ олмайди, бу Хўжайли тумани ҳокими Валижон Реимовнинг буйруғи. Мен бир неча бор ҳокимиятга бориб болаларни эксплуатация қилишларини тўхтатишларини талаб қилиб шикоят аризаси ёздим, аммо ҳокимни топа олмадим. Айтишларича, у хўжаликма-хўжалик юриб мажлис ўтказаётган экан.\nЯна бир қайғули ҳолат – болалар ниқоб кийиб ишлашга мажбур. Қўшни далаларда селитра сочилаяпти, болалар эса заҳарланган ҳаводан нафас олаяпти. Яна улар ўқишлари керак дейишади. Қип-қизил ёлғон. Болалар ҳам ёлғонга ўрганаяптилар, пора бериб яшашга кўниктираяптилар, - дея афсусланади Елена Урлаева.\nШунга ўхшаш маълумотларни Тошкент вилояти Янгийўл туманидаги ҳуқуқ ҳимоячидан ҳам олдим. Унинг илтимоси бўйича номи келтирилмайди.\nАйтишича, тумандаги “Тинчлик Жамол” фермер хўжалигида битта коллеж ва бир нечта мактаб №№1, 2, 3, 4, 17 жойлашган. 8-9 синф ўқувчилари 10 майдан бошлаб ягана ва чопиққа олиб чиқилаяпти. У ерда тўртта фермер – мелиорация вазирлигида ишлайдиган Бахтиёр, Оғабек Песенов, Илҳом Қозоқбаев ва Ғайрат Қоражонов пахта етиштирадилар. Уларнинг далаларида мазкур коллеж ва мактаблар ўқувчилари ишлаяпти.\nБолаларни эрталаб автобусларда, участка милиция нозири, мактаб директори ва ўқитувчилари кузатувида далага келтирилади. Ейдиган овқат ва сувни болалар ўз ҳисобидан оладилар. Оғир қўл меҳнатига тўланадиган иш ҳақи эса қуйидагича: 10 гектар ерни ягана қилишга 35 минг сўм ($14).\n“Шунча ерни ягана қилиш учун юзта одам тўрт-беш кун ишлаши керак, бу ғирт қулликнинг ўзгинаси, текин меҳнат, - дейди ҳуқуқ ҳимоячи. Бу пулга ҳатто ботинка ҳам сотиб олиб бўлмайди. Аммо бу пул ҳам ўқувчиларнинг қўлига берилмай, мактаб ҳисоб рақамига ўтказилади, кейин эса мактаб бу пулни ремонтга сарфлайди”.\nУнга кўра, ҳукуматнинг болалар меҳнатини тақиқловчи қарорига қарамай, маҳаллий ҳокимият идоралари қишлоқ хўжалик ишларида барибир ҳам болалар меҳнатидан фойдаланадилар. Бу аҳвол ҳар йили кузатилмоқда, ҳеч қандай ўзгариш сезилгани йўқ.\nҲудди шундай манзарани Ўзбекистоннинг аксар вилоятларида кузатиш мумкин. Ангренлик ҳуқуқ ҳимоячи Дмитрий Тихоновнинг айтишича, унинг шаҳрида яганага бормаслик учун тўланадиган пора пули деярли машруълаштирилган: нақд пулингиз бўлмаса, пластик карточка орқали тўлашингиз мумкин.\n- Ангренда одатда яганага олиб чиқилмасди, фақат кузда теримга чиқиларди, холос, – дейди у. – Аммо ўтган йилдан бошлаб Вазирлар маҳкамасининг қарорига зид равишда лицейлар маъмуриятлари ўқувчиларни далага чиқара бошлади. Онги йўқлар индамай боласини далага жўнатаяпти, қаршилик кўрсатганларга эса 200 минг (ўша пайтда - $85) тўлаб қўйинг дейишаяпти. Мен буни Ангрен лицейларидан билганман, кузда “ставка”лар шундай бўлган.\nКимдир олиб келаяпти. Пули йўқ бўлса, зачетний книжкасини олиб қўйишаяпти ва имтиҳонга қўйишмаяпти. Шундан кейин мажбур бўлишаяпти тўлагани. Нақд пул бўлмаса “пластик карточкангизни олиб келинг, ўшандан оламиз” дейишаяпти. Энди, ҳаммада ҳам карточкасида 200 минг сўми йўқку, шунда улар “барибир олиб келинг, борини оламиз”, дейишаяпти.\nМен шу чоққача шу пулни тўлаётган бир қизни биламан. Отаси йўқ, фақат онаси бор, ночор оиладан. Ўзи ўқишдан сўнг официант бўлиб ишлайди. Қарзини тўла узмагани учун ҳалигача қишги сессига қўйилмаяпти. Қандай қилиб имтиҳон топширган, билмайман, билишимча, ҳозиргача қарздор бўлиб юрибди. У лицейнинг иккинчи курсида ўқийди, энди 16-17 ёшга тўлган.\nЎтган йил кузда менга танишим мурожаат қилганди, унинг қизи Ангрендаги педколлежда ўқийди. Аҳвол яна ўша: ё 200 минг тўлаши ёки пахта тергани чиқиши керак. Мен Вазирлар маҳкамасининг қарорини олдим ва биз коллеж директори олдига йўл олдик. Қуйидаги суҳбат бўлиб ўтди. Аввалига директор бизни ватапарвар бўлишга чақирди. Яъни, давлатга, мустақилликка ёрдам бериш учун пахта териш керак экан.\nБиз унга ўзимизча қизимизни пахтадан олиб қолаётганимиз йўқ, бунга Вазирлар маҳкамасининг қарори борлигини тушунтирдик. Ўзини тутишидан, бундай қарор борлигини ҳам билмас экан. У биздан қарорни сўради, ўзига ксеронусхасини кўчириб олди. Кейин эса агар пахтага етарли миқдорда болаларни жўнатмаса, унга нисбатан қандайдир санкциялар қўлланиши мумкинлигини тушунтира бошлади. Бунга уни прокуратура ва милиция мажбур қилаётган экан, шунинг учун, яхшиси бу масалада уларга, яъни директорга эмас, балки милиция бошлиғига , шаҳар прокурорига ва ҳокимликка мурожаат қилишимиз керак экан.\nБиз агар масала ҳозир ҳал қилинмаса, шу қарорга таяниб милиция бошлиғига, прокурорга ва ушбу қарорнинг амалга оширилишига масъул бўлган барча инстанцияларга расмий ариза билан муржаат қилажагимизни айтдик. Шундан кейин директор қизимизни пахтага юбормаслигимиз тўғрисида тилхат ёзиб беришимизни сўради. Мен қизнинг отасига: “Тилхатни шундай қилиб ёзгинки, унда биз қизимизни ўз хоҳишимизча эмас, балки Вазирлар маҳкамасининг қарорига мувофиқ юбормаётганимизни кўрсатгин”, деб айтдим.\nПировардида, қизча пахтага бормади. Унга нисбатан ҳеч қандай чора ҳам кўрилмади, пул ҳам таъма қилинмади. Фақат қизнинг отасига қизча ҳар куни коллежга келиб, ҳеч бўлмаса хазонларни супуриб турсин дейишди. Мен “Яхши, гарчи у бу ишни қилишга мажбур бўлмаса ҳам у келиб айтилган ишни қилади. Бизга зиддиятни кучайтиришнинг ҳожати йўқ” деб айтдим. Бўлгани шу. Қизча хазонларни супуриб юрди, ҳеч қанақа пул ҳам тўламади, зачёткасини ҳам олиб қўймадилар, умуман олганда, уни тинч қўйдилар.\nҲозирги шароитда Вазирлар маҳкамасининг 207-чи қарори болаларни пахта теримидан озод қилишга яроқли қурол бўлиб қолди, -дея хулоса қилади Дмитрий Тихонов.\nҚайд этиш жоизки, яганага пахта терими сингари кўпам эътибор берилмайди. Бироқ юз минглаб ўзбекистонлик мактаб, лицей ва коллеж ўқувчилари учун бу икки мавсумий меҳнатнинг орасида фарқ йўқ. У ва бу ҳолатда ҳам улар мактабда дарс ўтиш ўрнига далада вақт ўтказадилар.


Тошкентда Чорсу бозори яқинида Nexia ва Lacetti иштирокида ЙТҲ содир бўлди(Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тошкентда Чорсу бозори яқинида Nexia ва Lacetti иштирокида ЙТҲ содир бўлди(Фото)\t13:33, 09 февраль 2016\tFacebook ижтимоий тармоғидаги “Водители Ташкента” гуруҳига Тошкент шаҳри Чорсу бозорига яқин ҳудудда содир бўлган ЙТҲ ҳақида фотохабар қолдирилди.\nЙўл-транспорт ҳодисаси икки автомобиль: оқ рангдаги Nexia ва Lacetti иштирокида содир бўлган. Гуруҳ аъзоларининг тахмин қилишича, “Ласетти” ҳайдовчиси йўлнинг биринчи бўлагидан қайрилмоқчи бўлган ва шу пайтда Nexia келиб уни уриб юборган. ЙТҲ оқибатида “Ласетти”нинг ағдарилиб кетганини кўриш мумкин.\n“Водители Ташкента” гуруҳида ЙТҲ оқибатида жабрланганлар ҳақида маълумот келтирилмаган.\ny\tГость\t18:48, 09 февраль 2016 yaxwi iw bumapti\tПрезидент Шавкат Мирзиёев Жаҳон банки вице-президентини қабул қилди


Ассаломалейкум Едгор ака.мен Сизни ижодингизни жудаям жудаям хурмат киламан.Мана куну кеча Сизни ижроингиздаги Сунгги ук т сериали ва сиз билан булган курсатувни томоша килдик. Агар иложи булса сиз уйнаган Наташахонм фильми хакида хам курсатув булса. Олдиндан Каттакон Рахмат.Албатта менинг хам илтимосимни инобатга оласизлар деб Умид киламан Эхтиром билан ашаддий мухлисангиз Самарканддан Махфират\nЕдгор ака рахмат сизга\nНозим (Чимкент) 19.12.2013 - 18:42\nАссалому алейкум Ёдгор ака! Икки дунё хор булманг! Агар "Оскар" мукофотини бериш менинг кулимда булганида "Шайтанат" даги "Асадбек" роли учун хар йили сизга топширардим! Йук бу гаплар билан хам коникмаяпман миннатдорлигимни изхор килиб. Агар чамам келганида Сизга олтиндан хайкал куйдирардим!


«Одамларнинг розилигини деб, ўз орзу-истакларидан, ҳаётдаги мақсадларига эришишдан воз кечиш оқил одамнинг ишими?!» | Azon.uz - Ахборот-таҳлилий портал\n«Одамларнинг розилигини деб, ўз орзу-истакларидан, ҳаётдаги мақсадларига эришишдан воз кечиш оқил одамнинг ишими?!»\n950 14:00 11.06.2019\nЭри ўлиб, бева қолган аёл одамларнинг гап-сўзидан қўрқади, талоқ қилинган аёл одамларнинг гап-сўзидан қўрқади, бир-неча марта турмуши бузилган эркак ёки аёл одамларнинг гап-сўзидан қўрқади, фарзандининг оиласи бузилган ота-она одамларнинг гап-сўзидан қўрқади, ишидан айрилган киши одамларнинг гап-сўзидан қўрқади, ҳеч вақосиз фақир одамларнинг гап-сўзидан қўрқади, тўй қилган ҳам одамларнинг гап-сўзидан қўрқади, аза тутган ҳам одамларнинг гап-сўзидан қўрқади...\nОдам ўзи каби одамларнинг гап-сўзидан қўрқиб яшайди.\nБилмайдики, одамларни рози қилиш – ушалмас орзу!\nЭнди айтингчи, одамларнинг розилигини деб, ўз орзу-истакларидан, ҳаётдаги мақсадларига эришишдан воз кечиш оқил одамнинг ишими?!\nЎз ҳаётингизда яшайдиган – ўзингизсиз, ўлиб, у ҳақда ҳисоб қилинадиган ҳам ўзингиз. Шундай экан эга бўлганингиз лаҳзалардан одамларни рози қилиш учун эмас, ўзингиз истаганингизча фойдаланиб қолинг. Бу мақсадлар сизни Аллоҳнинг раҳматидан тўсмаса, бас.\nУнутманг, одамларни рози қилиш ушалмас орзу. Аллоҳни рози қилиш эса унутилмас, тарк этилмас орзу!


«Сўх воқеалари»да айбланаётганлар тергов жараёнида қийноққа солинганини айтишмоқда — Sof.uz\n«Сўх воқеалари»да айбланаётганлар тергов жараёнида қийноққа солинганини айтишмоқда\n15.12 20:53 370 Ўзбекистон\nШу кунларда жиноят ишлари бўйича Фарғона вилоят судида «Сўх воқеалари» бўйича айбланаётган 22 нафар шахснинг «иши» кўриб чиқилмоқда.\nКеча бўлиб ўтган суд мажлисида судланувчилар Баҳодиржон Шодиев, Ёдгоржон Жўраев, Шохзод Махмадалиев, Зайлобидин Зайлобов ҳамда Шохромбек Олимовнинг кўрсатмалари тингланди, деб хабар бермоқда «Kun.uz».\nЭътиборлиси, судланувчилар эълон қилинган айбловларга иқрор бўлишмаган, шунингдек, барчаси ўзларига нисбатан тергов пайтида қийноқ қўлланганини билдиришган.\nХусусан, судланувчи Баҳодиржон Шодиев: Чашмадаги жанжалда қатнашмагани, тергов пайтида бошига қоп кийдирилиб, белидан пастки қисмига қаттиқ уришгани натижасида бир ҳафта юра олмай қолгани, (тергов жараёнида) ҳеч ким билан юзлаштирилмаганини таъкидлади.\nСудланувчи Ёдгоржон Жўраев эса 31 май куни онасининг қон босими ошиб, касалхонага тушгани, уни кўргани борган пайтда ўша ердаги оммавий тартибсизликларда қатнашгани айтиб, олиб кетишганини баён қилди. Унга кўра, ИИБ ходимлари унинг қариндоши Савриддин Жўраевни уриб жағини синдиришганини ҳам айтди.\nЯна бир судланувчи Зайлобидин Зайлобов прокуратура биносида юзига ниқоб таққан шахслар оёғига ургани, калтаклар зарбидан шокка тушиб қолганини билдирди. «...Тергов пайтида 3 нафар кимсанинг исм-фамилиясини ўқиб «Шу кимсаларни танийман деб қўл қўйиб берсанггина уйингга кетасан, йўқса уйингга кетмайсан», дейишди. Мен қандай мазмундаги айбловга қўл қўяётганимни билмаганман. Қўрққанимдан қўл қўйиб берганман», дейди З. Зайлобов.\nСудланувчи Шохромбек Олимов 12 сентябрь куни туман ИИБга чақиртирилгани, у ерда «31 май куни қаерда эдинг?» деб юзимга уришгани, ўша пайтда уни ураётган шахснинг шериги «Кўкарадиган жойига урма», деганини баён қилган. «...Бу орада «Вилоят ҳокимига тош отгансан», деб яна уришди. Икки киши навбат билан калтаклашди. Айблов варақасини кўрсатишиб, шуни кўчириб берсанг, уйга кетасан дейишди. Калтак зарбидан шокка тушиб қолгандим. «Қўл қўймасанг, подвалга тушасан», деб қўрқитишди», дейди Ш Олимов.\nСуд мажлиси 18 декабрь куни давом этади.\n26.01 23:21 1781


Бакиев расман ғолиб деб эълон қилинди\nҚирғизистоннинг амалдаги президенти Қурмонбек Бакиев ўтган ҳафта мамлакатда ўтказилган президентлик сайловида расман ғолиб, деб эълон қилинди.\nҚирғизистон МСК тарқатган маълумотга кўра, сайловчиларнинг қарийб 77 фоизи Бакиев учун овоз берган. Бакиевнинг асосий рақиби ҳисобланган Алмазбек Атамбаев эса 8 фоиз овоз тўплашга муваффақ бўлган.\nЕХҲТнинг кузатувчилар миссияси 23 июл куни Қирғизистонда бўлиб ўтган президентлик сайлови халқаро талабларга мос ўтмаганини танқид қилди.\nШанхай ҳамкорлик ташкилоти миссияси вакиллари эса Бишкекда ўтказилган матбуот анжуманида Қирғизистондаги президентлик сайловларининг “шаффоф ва ҳалол” ўтказилганини билдирдилар.


Мансурхон Тоиров. Дунёни билиб бўлади ёхуд англагувчилар учун аломатлар (2006) | www.ziyouz.uz\nБош саҳифа МатбуотҲозирги давр матбуотиМансурхон Тоиров. Дунёни билиб бўлади ёхуд англагувчилар учун аломатлар (2006)\nЧоп этилган 20.10.2013 МуаллифZiyouz.uz\nҲозир саводи кам одам ҳам Ерни шарсимон шаклда деб билади. Бироқ Ерни “текис, доира шаклида” дейиш мусулмон оламида узоқ вақт урф бўлган. Бу ҳол илмий манбаларда ҳам қайд этилган. Масалан, атоқли адабиётшунос олима Фозила Сулаймонова “Шарқ ва Ғарб” монографиясининг (“Ўзбекистон” нашриёти, 1997) “Марказий Осиёда илм-фан” сарлавҳали бобида буюк аллома Аҳмад Фарғонийнинг оламшумул кашфиётлари ҳақида фикр юритиб шундай мулоҳазаларни қайд этади: “Фарғоний, Қуръонда ер текис доира дейилишига қарамай, сайёрамизнинг шар шаклида эканини ҳозирги тушунчалар билан исботлаб берган”. Биз бу мулоҳазаларни ўқигач, наҳотки Қуръони Каримда Ер сайёраси текис доира шаклда деб берилган бўлса, деган фикрга бордик ва сўнгги йилларда ўз она тилимизда нашр қилинган Қуръони Карим нусхаларидан шу масалага доир оятлар қандай таржима ва тафсир қилингани билан қизиқдик. Алоуддин Мансурнинг “Қуръони Карим ўзбекча изоҳли таржима”сидаги (Ғафур Ғулом номидаги нашриёт-матбаа бирлашмаси, 1992 йил) “Ван-нозиот” сураси 30-оятида: “Ва шундан кейин Ерни ёйиб — текис қилди”, деб ёзилган. Кейинги таржима ва тафсирларда эса Ернинг шарсимонлиги тушунилган ҳолда, назаримизда, уни қисман эътироф этишга уринилганга ўхшайди. 2004 йили “Тошкент ислом университети” нашриёти томонидан ўзбек тилида чоп этилган “Қуръони Карим маъноларининг таржима ва тафсири” “Нозиот” сураси 30-оятида мана бу сўзларни ўқиймиз: “Шундан кейин Ерни (туяқуш тухуми шаклида) ёйиб, текислаб қўйди”.\nҚуръони Каримнинг рус тилига академик И.Ю.Крачковский қилган таржима нусхасида ҳам, Валерия Порохова таржимасида ҳам Ернинг туяқуш тухуми шакли ҳақида бирор сўз учратмаймиз. Валерия Порохова мусулмонликни қабул қилган аёл бўлиб, Дамашқ шайхининг келинидир. У бажарган Қуръони Карим таржимаси Қоҳирадаги Ал Азҳар илмий-текшириш Ислом академиясининг олий комиссияси томонидан маъқулланган ва дунё аҳли диққат марказида турибди. Демоқчиманки, Қуръони Каримда Ер айнан туяқуш тухуми шаклида деб ҳам, текис доира деб ҳам айтилмаган. Агар айтилган бўлганида эди, бу ҳолат, албатта, русча таржималарда ҳам ўз аксини топган бўлур эди. Умуман, Ернинг шакли Қуръони Каримда қандай акс этгани сўнгги бир неча аср мобайнида Қуръони Карим тарафдорлари ва бу муқаддас Китобнинг инсониятга Аллоҳ томонидан нозил қилинганини инкор этувчилар ўртасидаги фикрий курашларда асосий масала бўлиб турибди.\nМен ўзим ўттиз пора Қуръони Каримнинг ўзбек тилидаги таржималарини ўқиб, рус тилидаги бошқа таржималарга қиёсан солиштириб, қуйидаги хулосаларга келдим. Аввало, Қуръони Каримда Ернинг шакли ҳақида очиқ бир нарса айтилмаган. Аллоҳ Қуръони Каримдаги қатор оятларда Ернинг яратилиши ҳақида “Ерни ёйиқ қилдик”, деб ваҳий юборади. Қуръони Каримнинг бирор оятида “Ерни япалоқ, текис ёки доира шаклида” қилиб яратдик, дейилмаган. И.Ю.Крачковский бу оятни “и землю после этого распростер” деб, В.Порохова эса “Потом Он землю распростер”, деб таржима қилган. “Распростер” сўзи эса ўзбек тилида кенг ёзмоқ, катта очмоқ, кермоқ, ёймоқ, тарқалмоқ, сочилмоқ, чўзилмоқ маъноларини беради.\n“Ёйиқ” сўзи ўзбек тилининг изоҳли луғатида чуқур бўлмаган; ясси, юза деган маъноларда берилган ва бу сўз ўз ичига жуда кўп маъноларни (учбурчак, тўрт бурчак, чўзиқ, шарсимон, спиралсимон ва ҳоказо) сингдиришини ҳам назарда тутишимиз зарур. Қадимги тафсирчилар ўз даври учун қулай қилиб ёйиқ сўзини танлаб олишган. Эҳтимол, бу кейинги мутаржимларни Аллоҳ “Ерни япалоқ, текис доира шаклда яратди”, деган хулосага олиб келгандир?! Шунинг учун ҳам 2004 йили ўзбек тилида нашр қилинган “Қуръони Карим маъноларининг таржима ва тафсири” муаллифи (ўрни келганда мутаржим улкан ва олижаноб, ўта масъулиятли ишни уддалагани, халқимиз эътирофига сазовор бўлганини айтиб ўтмоқчиман) “Нозиот” сурасида Ер “туяқуш тухуми шаклида” деган изоҳни қавс ичида берган бўлиши мумкин.\nАбдулазиз Мансур таржима ва тафсиридаги Қуръони Каримнинг йигирма иккита сурасидаги йигирма тўртта оятда Ер ўз ўқи ва Қуёш атрофида айланиши ҳамда шакли шарсимон эканлиги ҳақида қимматли маълумотларни аниқлашга муяссар бўлдик. “Ёсин” сурасининг 37-оятида “Тун ҳам улар (қудратимиздан) учун бир аломатдир. Биз ундан кундузни суғуриб олишимиз билан бирданига улар зулматда қолурлар”, деб айтилган. 40-оятда: “На қуёш ойга етиши мумкин ва на кеча кундуздан ўзувчидир. (Қуёш, ой ва юлдузларнинг) ҳар бири (бир) фалакда сузадилар”, ва “Оли Имрон” сурасининг 190-оятидаги “Осмонлар ва Ернинг яратилишида, тун ва куннинг ўрин алмашиб туришида ақл эгалари учун аломатлар бордир”, деган ишораларга эътиборимизни қаратайлик.\nАввало, “ақл эгалари учун аломатлар бордир” дейиш орқали ақлни ишлатиб, илм қудрати билан кеча ва кундузнинг ўрин алмашиб туриши моҳиятини тушунишга чақириляпти. Демак, Қуръони Карим инсониятни дунёни яхшироқ билишга чорлаяпти. Ғарб файласуфларининг: дин “дунёни билиб булмайди”, деб айтади деган хулосалари мутлақо Ислом динига тўғри келмаслигини шундан ҳам билиш мумкин.\nИккинчидан, кеча ва кундузнинг ҳосил бўлиш сабабини ақл эгалари илм билан кашф этди ва тушуниб етди. Яъни Ернинг ўз ўқи атрофида 24 соатлик айланиши натижасида кеча ва кундузнинг ҳосил бўлиши ХV асрга келиб аниқланди. Энди ўйлаб кўринг: Ернинг ўз ўқи атрофида айланиши ҳақида Қуръони Каримда ўша пайтда очиқдан-очиқ маълумот берилганида мутаассиблар буни тушунишга тайёрмидилар? Ушбу оятлар келганидан минг йил ўтгач, ҳисоб-китоб ва чизмалар билан илмий асосланган Коперник таълимоти намояндалари Бруно ва Галилейнинг бошига мутаассиблар қандай савдолар солганини бир эсга олайлик. Бруно тириклай ўтда ёндирилди, буюк Галилей эса хор-зор қилинди. Галилей охир-оқибат ўз таълимотидан воз кечишга мажбур бўлди.\nҚуръони Каримдаги қуйидаги суралар оятларининг барчасида кеча ва кундузнинг ўрин алмашишида ибратли аломатлар борлиги айтилади: 3-сура 190-оят; 6-сура 13-оят; 7-сура 54-оят; 10-сура 6-оят; 14-сура 33-оят; 16-сура 12-оят; 17-сура 12-оят; 21-сура 33-оят; 24-сура 44-оят; 25-сура 62-оят; 27-сура 86-оят; 28-сура 71-, 72,- 73-оятлар; 31-сура 29-оят; 35-сура 13-оят; 36-сура 37-оят; 39-сура 5-, 67-оятлар; 45-сура 5-оят; 57-сура 6-оят; 79-сура 29-оят.\n“Ёсин” сурасининг 40-оятида “На қуёш ойга етиши мумкин ва на кеча кундуздан ўзувчидир. (Қуёш, ой ва юлдузларнинг) ҳар бири (бир) фалакда сузиб юрадилар”, дейилади. Ҳақиқатда ҳам Ер ўз ўқи атрофида айланганида кеча ва кундуз ҳам Ер билан бирга 460 м/с тезлик билан, Ер Қуёш атрофида айланаётганида 30 км/с тезлик билан ва Қуёш галактикада ҳаракатланаётганини эътиборга олсак 295 км/с тезлик билан фалакда сузади. Ушбу оятнинг русча таржималарида кеча ва кундуз фалакда сузади, дейилади. Ўзбек тилидаги таржимада эса қавс ичида “Қуёш, ой, юлдузлар”, — деб тафсир берилгани ҳолда фақат уларнинг фалакда сузиши тасдиқланиб, кеча ва кундуз эса айтилмай қолган.\n“Набаъ” сурасининг 6-7-оятлари И.Ю.Крачковский таржимасида қуйидагича: 6-оят: “Разве Мы не сделали землю подстилкой”; 7-оят: “и горы — опорами”. Ўзбек тилидаги таржимада 6-оят: “Биз Ерни тўшак қилиб қўймадикми?!”; 7-оят: “Тоғларни эса (Ерни тутиб турувчи) қозиқлар қилиб қўймадикми?!” тарзида берилган. “Опора” ва “қозиқ” сўзлари маъносида эса фарқ бор. Шунинг учун ҳам ўзбекча таржимада “қозиқ” сўзи ушбу оят маъносини яхши англата олмагани учун қавс ичида Куръони Каримга тегишли бўлмаган: “Ерни тутиб турувчи” деган изоҳ берилган. “Опора”: тиргович, тиргак, тирак, таянч, суянчиқ, асос, негиз, пой ва ҳоказо маъноларни беради. Шу сабабли юқоридаги оятдан ҳар бир тоғ Ернинг тагида турибди, деган маъно чиқади. Аслида инсонга тоғлар осмонни кўтариб тургандек кўринади. (Ерни учта ҳўкиз кўтариб туради, у учта ҳўкиз балиқ устида, балиқ сув устида каби эл оғзидаги афсоналарнинг бирортаси Қуръони Каримда йўқ). Тоғлар Ернинг негизида деган маъно юқорида келтирилган оятнинг мазмунида бор. Ҳақиқатан ҳам коинотдан Ерга назар солган фазогирлар барча тоғлар Ер юзида яшовчи одамларга нисбатан пой бўлиб турганини кўришган. Евроосиё, Африка қитъалари тоғлари Америка қитъаси одамлари учун, Америка тоғлари эса Евроосиё ва Африка қитъалари одамлари учун негиз, пой бўлиб турибди. Шу сабабли ҳам тоғларни Ер учун негиз (опора) деб тушунсак, Ернинг шарсимон шаклда эканлигини осон тасаввур эта оламиз.\nАлбатта, Қуръони Каримда мен тушуна олмаган оятлар ҳам бор. Масалан, соя ҳақидаги оятлар. Соя ҳосил бўлиши мураккаб оптик жараёндир. Ҳали бу борада оптикашунос физикларимиз изланиш олиб борадиган жиҳатлар кўп. Қуръони Каримда соя ва зулмат фарқлангани ҳайратланарли. Осмон инсонга зангори бўлиб кўринади, лекин осмонни зангори қилиб яратдик, деган оят йўқ. Атмосфера сийраклашгач, осмон қоп-қора зулмат бўлиб кўринади.\nҚуръони Каримнинг 22-сура 18-оятида “(Эй, Муҳаммад!) Осмонлардаги ва Ердаги бор жонзот, қуёш, ой, юлдузлар, тоғлар, дарахтлар ва (барча) жониворлар ҳамда кўп инсонларнинг (ёлғиз) Аллоҳга сажда қилишини кўрмадингизми?…” дейилади. Сажда қилаётган инсонни кўз олдимизга келтиришимиз мумкин. Бироқ Ер ва ундаги бошқа жонзотлар, сайёралар, ҳайвонот ва наботот оламининг саждага бош эгишини тасаввур этишга одатланмаганмиз. Эътибор беринг: Ер сайёраси ўз ўқи атрофида ҳамда Қуёш атрофида айланиш жараёнида гоҳ Жанубий қутбга, гоҳ Шимолий қутбга томон оғади. Шунинг натижасида йил фасллари ҳосил бўлади. Ушбу оғиш жараёнини саждага эгилганлик сифатида тушуниш мумкин, деб ўйлайман. Инсон ҳам Ер билан биргаликда шу жараёнда иштирок этаяпти. Бироқ Аллоҳ унга онг берган, инсон ақли расо мавжудот. Шунинг учун унинг саждаси онгли равишда бўлиши талаб этилади. Юқорида келтирилган фикр-мулоҳазалар барча осмон жисмларига тааллуқли, деб уйлайман.\nҚуръони Каримнинг 41-сура 11-ояти қуйидаги тарзда берилган: “Сўнгра тутун ҳолатда бўлган осмонни (яратишни) қасд этиб, унга ва Ерга: “(Фармонимга) “ихтиёрий ёки мажбурий ҳолда келингиз”, — деган эди, улар “Ўз ихтиёримиз билан келдик”, — дедилар”. Ўзбек тилига тутун деб таржима қилинган сўз В. Порохова таржимасида “пеленой из дыма” (тутун қатлами) деб берилган. Буни қаранг: космогония фани фақат XX асрдагина олам газ-чанг (тутун) булутининг (қатламлари) сиқилишидан осмоннинг пайдо бўлганини айтган бўлса, Қуръони Каримда бу хабар 14 аср олдин берилган. Ушбу оятда осмон ва Ер ўз ихтиёрлари билан яқинлашишгани айтилади. Ўз ихтиёрлари билан деган сўзнинг маъноси Ерда ҳам, осмонда ҳам бир-бирларига интилиш бор дегани. Физикадаги бутун олам тортилиш қонуни гравитация майдони билан боғлиқ. Гравитация майдонининг табиатига кўра, жисмлар бир-бирига маълум қонуният билан ихтиёрий равишда тортиладилар. Электр, магнит майдонлари табиатига хос итарилиш хусусияти йўқ. Гравитация майдони ҳақидаги маълумот юқоридаги оятда қанчалар гўзал қилиб берилганидан завқланасиз. Зарраларнинг (жисмларнинг, планеталарнинг, юлдузларнинг) ўзаро тортилиши (гравитация кучи, оятдаги ихтиёрийлик) натижасида жисм шар шаклини олишга интилиши ҳозирги замон фанига маълум. Шунинг учун Қуёш, планеталар, уларнинг йўлдошлари ва юлдузларнинг шакли шар шаклига яқин.\nҚуръони Каримнинг 21-сура 30-оятида: “Кофир бўлганлар осмонлар ҳам, Ер ҳам (аввалда) яхлит бўлганини, бас, Биз уларни ёриб юборганимизни ва барча тирик мавжудотни сувдан (пайдо) қилганимизни кўрмадиларми?! Энди ҳам имон келтирмайдиларми?!”, дейилади. Космогония фани илгари сураётган буюк портлаш нуқтаи назари ҳам ушбу оятнинг замонавий илм ютуқлари билан ниҳоятда мувофиқ эканлигини тасдиқлайди. Илм-фан тараққиёти шуни ҳам кўрсатмоқдаки, қачонлардир Ердаги қуруқлик бир бутун, яхлит бўлган ва улар кейинчалик қитъаларга ажраган.\nҚуръони Каримнинг 44-сура 10-оятида: “Бас, (эй, Муҳаммад!) Сиз осмон аниқ тутунни келтирадиган кунни кутинг!”, дейилган. Астрономия фани ютуқларига асосан, Ер ҳар 200 миллион йилда фазода газ-чанг (тутун) қатламидан ўтиб туради ва ушбу нуқтаи назар ҳам юқорида келтирилган оятда ўз ифодасини топган.\nҚуёш жойлашган галлактикада ҳозирча икки миллиард юлдуз мавжуд. Қолган юлдузларни ҳисоблаб чиқишга ҳаракат қилиняпти. Қуёшдан энг яқин юлдузгача бўлган масофа 4 ёруғлик йилига, Қуёшдан галактикамизнинг марказигача 40 минг ёруғлик йилига, бизнинг галлактикадан коинотни кузатиш мумкин бўлган чегарагача бўлган масофа 4 миллиард ёруғлик йилига тенг. Бунда бизнинг кўриш имкониятларимиз ёруғликнинг тарқалиш тезлигига монанд ҳолда чеклангандир. Барча галактикалар ўз юлдузлари билан бирга улкан тезликда олам сарҳади томон ҳаракат қилмоқда. У галактикаларнинг бизга нисбатан тезлиги орта бориб, ёруғлик тезлигига тенг бўлгач, бизларга бутунлай кўринмай қоладилар (Хаблл қонуни).\nЮлдузлар кўринмай қоладиган ушбу чегарани биринчи осмон сарҳади сифатида олишимиз мумкин, деб ўйлайман. Хаблл қонунига биноан, юлдузлар биринчи осмон чегарасидан ўтганида, бизга маълум бўлган физика қонунлари амалда бўладими ёки йўқми, бу ҳақда маълумот йўқ. Юлдузларнинг тезлиги мазкур чегарадан ўтгач, ёруғлик тезлигидан катта бўлади деган нуқтаи назар бор. Агар шундай бўлса, ўз-ўзидан бизга маълум қонун амал қилинмагани аён бўлади. Чегарадан ўтган юлдузларнинг тақдири нима бўлиши ҳақида ҳеч қандай маълумот йўқ. Улар ўз ҳаракатларини ёруғлик тезлигидан катта тезлик билан давом эттиришадими ёки бутунлай ғойиб бўлишадими? Бу инсониятга ҳозирча номаълум. Ўйлайманки, иккинчи осмонда инсоният учун биринчи осмонда маълум бўлган табиат қонунлари амалда бўлмайди. Демак, еттита осмон мавжуд бўлса, бизлар биринчи осмонда жойлашган Ерда яшаяпмиз. Иккинчи осмоннинг борлигини сезяпмиз. Қолган осмонлар ҳақида билишга фаннинг ҳозирги равнақи ожизлик қилади. Ва биз бу ҳақда Қуръони Карим оятларидан бўлак ҳеч қандай маълумотга эга эмасмиз.\nҚуръони Каримнинг 37-сура 8-оятида “У (жин)лар олий мавжудот бўлмиш (фаришталар сўзлари)ни эшита олмаслар, уларга ҳар томондан (юлдузлар) отилур”, дейилган. Русча таржимада: “Они не прислушиваются к верховному совету и поражаются со всех сторон”, деб берилган. И. Крачковский ҳам, В. Порохова ҳам юлдуз сўзини қўлламаган. Ёки Қуръони Каримнинг 15-сура 17-оятида “Яна уни (осмонни) барча қувғин этилган шайтонлардан муҳофаза қилдик”, дейилади. В.Порохованинг русча таржимасида “И охроняем их от Сатаны, побитого камнями”, деб берилган. И. Крачковский эса: “И охронили Мы их от всякого сатаны, побиваемого камнями”, деб ўгирган. Эътибор беринг: русча таржималарда ўзбекчадаги юлдуз сўзи йўқ, балки тош дейиляпти.\n41-сура 12-оятда: “…Биз қуйи (Ерга яқин) осмонни чироқлар (юлдузлар) билан безадик…”, дейилган. В.Порохова таржимасида “…Украсили Мы ближний свод огнями…”, деб берилган. Демак, русча таржимада юлдуз сўзини ишлатишга ўта эҳтиёткорлик ва минг мулоҳаза билан ёндашилган. Чунки юлдузни улоқтириш ҳозирги замон фани нуқтаи назаридан жуда кўп асослар билан лоф деб қаралади. Аслида осмондаги метеор жисмлар деб номланувчи тошлар Ер атмосферасига кириб, ўта кучли ишқаланишга учраганда қизийди ва ўзидан нур чиқаради. Бу манзара бизга худди юлдуз учгандек бўлиб кўринади. Қуръони Каримнинг асл арабча нусхасида юлдуз сўзи йўқдирки, рус таржимонлари бу сўзни кўп ишлатишмаган. Тафсирларда метеор жисмларни юлдузлар деб тушунтириш унчалик ўзини оқламаганини айтишимиз керак. Шунинг учун Қуръони Карим таржимасидаги “юлдуз” сўзини юлдуз маъносида, учар юлдузни эса метеор жисмлар маъносида тушунишга ҳаракат қилиш зарурлигини айтмоқчимиз. Негаки, таркибан юлдузлар оловдан иборат. Шунинг учун ҳам рус тилидаги таржималарда юлдузлар чироқ деб эмас, балки олов — огон тарзида тўғри берилган.\nҚуръони Каримнинг 16-сура 8-оятида “У яна минишингиз учун… сизлар (ҳали) билмайдиган нарсаларни ҳам яратур”, деган жумлалар борлигига эътибор беринг. Бу маълумотни келажакда яратиладиган турли транспорт воситалари ҳақида ахборот сифатида тушуниш унча мураккаб эмас. В.Порохова таржимасининг 1004-изоҳи билан танишганда барча тафсирчилар бу оят мазмунини айнан шундай шарҳлаганлари аниқ бўлди.\nАллоҳ ҳеч нарсага зор бўлмаганидек, унинг сўзи бўлган Қуръони Карим ҳам ҳеч қандай бўяб-бежашларга муҳтож эмас, қайтанга бу муборак Китоб оятларини билиб-билмай янглиш таржима ва тафсир қилиб қўйишдан Аллоҳнинг ўзи асрасин, дейишимиз ва бу ишга жуда катта масъулият билан ёндашишимиз зарур. Афсуски, Қуръони Каримни бошидан охиригача ўқиб ва уқиб олмоққа ҳамманинг ҳам тайёргарлик даражаси ва имкони етавермайди. Кўпчилик кундалик турмуш ташвишлари билан банд. Айримлар фақат у ер-бу ерда диний саводли кишиларнинг суҳбатларини узуқ-юлуқ эшитиб боришади. Дин илмидан хабардорлар орасида эса гоҳида ҳар хил муболағага йўл қўювчилар ҳам учрайдики, бу одамларни Қуръони Каримнинг маъно-моҳиятини тўғри илғаб олишларига халал бериши, имонида иккиланишлар пайдо бўлишига олиб келиши мумкин.\nШўролар давридаги айрим филмларда Ислом динини ёмон кўрсатиш учун асосан диний мавзудаги ҳикояларда учрайдиган лофлардан усталик билан фойдаланилган. Масалан, “Шум бола” филмида Або Муслим ҳақидаги лофлар шулар жумласидандир. Профессор Фозила Сулаймонованинг “Шарқ ва Ғарб” рисоласининг 387-саҳифасида Қуръони Карим тафсирлари, мерожномалар, қиссас-ул-анбиёларда айрим тафсирчи ва ижодкорлар фантазия жиҳатидан чегарани унутганлари тилга олинган (масалан, Ҳазрат Алининг қиличи 40 қулоч деб талқин этилиши мантиққа зид. Аслида бу қилич Туркияда, музейда турибди ва 70-80 см.дан узун эмас).\nЭйнштейн Ньютоннинг нуқтаи назаридан устун бўлган ўз нисбийлик назариясини инсониятга тақдим этар экан, “Кечир мени, Ньютон”, деб сўз бошлайди. Буюк Ньютон инсоният учун жуда азиз, лекин ҳақиқат инсоният учун ундан ҳам азиз эканини Эйнштейн биларди. Қуръони Карим тафсирлари ва тафсирчилари ҳам биз учун азиз. Бироқ Аллоҳ ва унинг улуғ Китоби Қуръони Карим ҳамда пайғамбари Муҳаммад алайҳиссалом биз учун уларданда азизроқдир. Бошқа Аллоҳ йўқ ва бўлмайди ҳам. Аллоҳ инсониятга бошқа бундай улуғ Китоб ва пайғамбар юбормайди. Лекин инсоният беҳисоб Қуръони Карим тафсирчиларига эга бўлиши ва улар ўз навбатида беҳисоб тафсирларини тақдим этишлари мумкин. Биз улар ичидан Қуръони Карим оятларини энг мукаммал даражада изоҳлай олганларинигина танлашимиз ва эътироф этишимиз лозим. Ва бунда ўтмишдаги улуғ тафсирчиларга ҳам узримизни кўнгилдан кечирсак, уларнинг руҳи албатта шод бўлади, деб ўйлайман.\nИлм-фан қотиб қолмаганидек, дин ҳам, диний қарашлар ҳам доимо ривожланишдадир. Физика-математика фанлари доктори, бир қанча юксак мукофотлар совриндори бўлган марҳум академик Б.П.Захарченья: “Физика фани ҳар куни эришаётган ютуқлар Яратгувчи мавжуд эканлигини тасдиқлаб турибди”, деган эди. Мен ҳам шу фикрдаман. Шундай фикрда бўлган олимлар ҳозирги даврда ниҳоятда кўп. Биология, химия, генетика, медицина ва бошқа турли фанларнинг жуда кўплаб ютуқлари Қуръони Каримда ўз тасдиғини топгани ҳеч кимга сир эмас. 1998 йили “Труд” газетасида “Молчаливые гены” сарлавҳали бир мақола босилган эди. Унда ёзилишича, инсон танасидаги генларнинг жуда оз миқдори ирсият учун хизмат қилар экан. Ўзини намоён қилиш учун ҳеч қандай интилиши бўлмаган қолган генларнинг барчасини мақола муаллифи “сукут сақловчи генлар” деб атаган. Бу генларнинг вазифаси инсоннинг кундалик қилаётган ишлари ва хатти-ҳаракати бўйича ахборот тўплаб бориш экан. Бу янгилик кишини анча ўйлантириб қўяди, албатта.\nМақоламизни Қуръони Каримнинг ушбу оятлари билан якунламоқчиман: “У сизлар учун кеча ва кундузни, қуёш ва ойни бўйин сундириб қўйди. Юлдузлар ҳам Унинг амрига бўйин сундирилгандир. Албатта, бунда англайдиган қавм учун (Унинг қудратига далолат қилувчи) аломатлар бордир”, “У Аллоҳдир. Ундан ўзга илоҳ йўқдир. Аввалу охирда (яъни дунё ва охиратда) ҳамд фақат Унга хосдир. Ҳукм ҳам Уникидир ва (қиёмат куни) Унгагина қайтарилурсиз”.\nМансурхон Тоиров 1967 йили Ўзбекистон Миллий университети физика факултетини битириб, Санкт-Петербургдаги А.Ф. Иоффе номли Физика-техника институти аспирантураси ва докторантурасида таҳсил олган. 1989 йили шу илм даргоҳида ярим ўтказгичлар физикасига доир докторлик илмий ишини муваффақиятли ҳимоя қилган. В.М.Тучкевич, Ж.И.Алферов, Б.П.Захарчения каби машҳур академикларнинг шогирди бўлган профессор М. Тоиров юздан ортиқ илмий асарлар, рисолалар ҳамда ихтиролар муаллифи. Кўпгина илмий мақолалари чет элларда ҳам нашр қилинган. 2003-2004 йиллари Санкт-Петербург ва 2005 йили АҚШнинг Денвер шаҳрида бўлиб ўтган ярим ўтказгичлар физикасига доир халқаро анжуманларда маърузалари билан қатнашган. Ўзбекистон Фанлар академияси ҳамда олий ўқув юртларида кўп йиллар самарали фаолият олиб борган.\n1995 йили М. Тоировнинг ҳафталигимиз саҳифаларида эълон қилинган илм ва руҳият муносабатларига бағишланган “Ваҳий қўнғироқлари” мақоласи муштарийлар эътиборини қозонган эди. Қуйида олимнинг шу мавзудаги яна бир тадқиқотини газетхонлар эътиборига ҳавола этмоқдамиз.\n«Ўзбекистон адабиёти ва санъати» газетасининг 2006 йил 49-сонидан олинди.\n← Аввалги Аввалги Мирзо Кенжабек. Тақдирга муҳаббат (Алишер Навоий ижодида тақдир тушунчаси)\nКейинги → Кейинги: Яхши ният — ярим давлат


ўлчов бирликлари | «Умид» ИДУМ\nДаражалар жадвали – 1 дан 10 гача бўлган сонларнинг 1 дан 10 гача даражаси демакдир. Сонларнинг даражалар жадвали ўқишда камдан кам ишлатилсада, баъзида жудаям ас қотиши мумкин. Масалан 6 нинг 4 чи даражаси неччилигини бир зумда эсга келиши қийин. Барча…\nadmin 02.12.2017 Ўлчов бирликлари Фикр билдирилмаган\nҲар бир ўлчов бирлиги ўзининг узоқ тарихига эга. Ўлчов бирликлари мавжуд бўлмаган даврларда одамлар ўз эҳтиёжларидан келиб чиқиб, бирор нарсанинг миқдорини ўлчашда улардан фойдаланганлар. Илгари инсон тана аъзолари ҳам ўлчов воситаси сифатида қўлланилган. Бизга етиб келган ёзма ёдгорликларда улар ўз…\nadmin 22.04.2017 Ўлчов бирликлари 1та фикр билдирилган\nШтрих код: Нима у?\nМагазинлардаги биз сотиб олаётган буюмларнинг оқ-қора чизиқлари аллақачон бизни хайрон қолдирмай қўйган. Лекин товарларнинг 99% ушбу белгилар билан қадоқланиб сотилади. Штрих-кодлар қандай вазифани бажаради, фойдали томони борми? Ўзбекистонда қаердан штрих кодни олса бўлади? Ушбу мақола орқали буни билишга ҳаракат қиламиз.…\nadmin 28.11.2016 Ўлчов бирликлари Фикр билдирилмаган


Хушхабар: Ўзбекистон Туркия билан авиақатновларни тикламоқчи | Qalampir.uz\nХушхабар: Ўзбекистон Туркия билан авиақатновларни тикламоқчи\nЖамият\t04 Июнь 00:17 10664\nХабарингиз бор, Ўзбекистон Республикаси Президенти Шавкат Мирзиёевнинг “Коронавирус пандемиясининг салбий таъсирини камайтириш учун туризм соҳасини қўллаб-қувватлашга доир кечиктириб бўлмайдиган чора-тадбирлар тўғрисида”ги фармонига биноан жорий йилнинг 1 июнидан “яшил” ва “сариқ” тоифадаги ҳудудларда ички туризмни қайта йўлга қўйишга рухсат берилди. Аммо халқаро туризм масаласи ҳамон сўроқ остида қолмоқда.\nШавкат Мирзиёев раислигида 3 июнь куни ўтган видеоселектор йиғилишида Ўзбекистон карантин тартибларига риоя қилган ҳолда халқаро туризмга эшикларини очишга тайёргарлик кўраётгани қайд этилди.\n“1 июндан бошлаб ички туризмнинг ривожланишига катта эътибор бердик. Шу билан бирга, ташқи туризмда қайси мамлакат бизни қабул қилишга тайёр бўлса, биз ҳам тайёр бўламиз. Биз дарров самолётларимизни учирамиз. Мана, Туркия билан гаплашяпмиз. Улар ташқи туризмни очиши билан биз ҳам очамиз”, дейди Шавкат Мирзиёев.\nQALAMPIR.UZ тўплаган маълумотларга қараганда, Туркияда ташқи туризмга жорий йилнинг 1 июлидан старт берилади. Бундан келиб чиқиб тахмин қилинса, ўзбекистонликлар ҳам ёз ойларини Туркияда ўтказиши мумкин. Шу жумладан Туркиядан миллионлаб туристлар Ўзбекистонга келиши кутилмоқда.\nТуркия айни вақтда коронавирусдан тезлик ва юқори самарадорлик билан қутулаётган мамлакатлар қаторида бормоқда. Ушбу давлатда кунига 40 мингга яқин киши коронавирус тестини топширмоқда.\nАйни вақтгача ушбу мамлакатда 166 422 кишида коронавирус аниқланди. Улардан 4 609 нафари вафот этди, 130 852 киши соғайди.\n24 Сентябрь 11:27 153758\n25 Сентябрь 18:04 47977\n26 Сентябрь 13:35 26535


Аҳмаджон Мелибоев. Бадиий публицистикада давр руҳи (2011) - www.ziyouz.uz\nБош саҳифа МатбуотҲозирги давр матбуотиАҳмаджон Мелибоев. Бадиий публицистикада давр руҳи (2011)\nПублицистика жамият ҳаётига, воқеа-ҳодисаларга тезкор муносабат билдирувчи ижодий-таҳлилий тафаккур маҳсулидир. Бу жанр, айниқса, бадиий публицистика ўқувчи онгига тез таъсир кўрсатади, бирор-бир умуммиллий вазифа ёки муаммо хусусида жамоатчилик фикрини юзага келтиради, уни зарур йўналишда ривожлантиради.\nПублицистика ҳаётнинг барча соҳаларини қамраб олади ва шу боис, бадиий ижод каби бир неча (ижтимоий-сиёсий, илмий, иқтисодий, адабий-бадиий, маданий-маърифий, ҳажвий) соҳаларга бўлинади. Бу соҳалар ичида бадиий публицистика, яъни ёзувчи публицистикаси алоҳида мавқега эга.\nМаълум маънода Амир Темурнинг Шарқ ва Ғарб ҳукмдорларига ёзган мактублари ва Алишер Навоийнинг “Муншаот” асарини ўзбек публицистикасининг илк намуналари дейишимиз мумкин.\nЗаҳириддин Муҳаммад Бобурнинг шахсий ҳаёти ва бой маънавий мероси ҳам бугунги янги авлодни ҳар жиҳатдан баркамол тарбиялашда муҳим аҳамият касб этади. Шу маънода, истиқлол йилларида адибнинг фарзандларига ёзган мактублари ҳам эълон қилинаётгани қувонарлидир. Бу мактублар Заҳириддин Бобурдек йирик шахс, давлат арбоби, саркарда ва шоир ҳақидаги таассуротларимизни янада бойитади, унинг замонга, ён-атрофида кечаётган воқеаларга, фарзандларига нисбатан муносабатини ойдинлаштиради. Чунончи, “Бобурнома”нинг янги илмий-танқидий матни нашрида (“Шарқ”, 2002, нашрга тайёрловчи Саидбек Ҳасанов) Бобурнинг тўнғич ўғли Ҳумоюн мирзога йўллаган махфий мактуби ҳам эълон қилинган (таржимон Ансориддин Иброҳимов). Мактубда Бобур яна бир карра, жиддий тусда Ҳиндистон масаласини ўртага қўяди. Бу мактуб васиятнома бўлиб, Бобурнинг изчил сиёсати, унинг темурийлар салтанатининг яхлитлиги учун бир умр қайғурганлигидан далолат беради. “Эй фарзанд! Ҳиндистон мамлакати турли мазҳаблардан иборат. Субҳонолло таоло ҳаққи сенга буюрилдики, ҳар бир мазҳабга пок қалб билан қарагин, ҳар бир мазҳаб ва тариқатга адолатли бўл. Хусусан, сигирни қурбон қилишдан сақлангинки, бу Ҳиндистон халқининг қалб ардоғи ва бу вилоят аҳлини подшоҳга яхши назар билан боғлайди. Исломнинг тараққиёти эҳсон тиғи билан яхшироқдур, зулм тиғи билан эмас. Аҳли суннат ва шиаларнинг икир-чикиридан кўзингни юм. Чунки исломга қаршилар бор. Турли эътиқоддаги халқларни тенг тутгинки, шунда салтанат ҳар хил ташвишлардан холи бўлади”.\nХ1Х аср адабиётининг илғор вакилларидан бири шоир Фурқат ижодида ҳам бадиий публицистика жуда яққол кўзга ташланади. Шоирнинг олис Кашмирдан “Туркистон вилоятининг газети”га ва дўстларига йўллаган мактублари фикримизга далил бўла олади. Худди шундай, А.С. Пушкиннинг “Арзирумга саёҳат”, Л.Толстойнинг “Иқрорнома”, “Жим туролмайман”, Н.В. Гоголнинг “Ал-Маъмун”, В.В. Маяковскийнинг “Мен кашф этган Америка”, асарлари, Илья Эренбург, Ҳамид Олимжон қаламига мансуб мақолаларни ҳам ўша давр бадиий-ижтимоий публицистикасининг юксак намуналари дейиш мумкин.\nБадиий публицистикада кескин рад қилувчи, фош этувчи ёки бирор-бир муаммодан жамиятни огоҳ қилувчи фикр-мулоҳаза, воқеа-ҳодисаларга ҳозиржавоблик билан билдирилган муносабат асосан адабий-бадиий, образли воситалар орқали баён қилинади. Буни Оноре де Бальзакнинг “Х1Х аср француз ёзувчиларига мактуб”ида ҳам кўриш мумкин. Унда адабиёт республикаси деб эътироф этилган, фуқароларнинг бошқа мамлакатларда тан олинмаган кўплаб ҳуқуқларини тан олишга ва тасдиқлашга бел боғлаган француз инқилобидан кейин мамлакатда адабиётга, ёзувчиларга, бадиий тафаккурга бўлган эътиборнинг ниҳоят даражада сусайиб кетгани, ижодкорлик иши инқилоб боис қабул қилинган “ваҳшиёна қонун асоратига бериб қўйилгани”, ёзувчиларнинг асарлари жамоат мулки деб эълон қилингани ва бунинг ижод, тафаккур эркинлигига бениҳоя нохуш таъсири қаламга олинади: “Шундай қилиб, жаноблар — сиз шоирлар, сиз машшоқлар, сиз драматурглар, сиз носирлар, сизларким, яъни мамлакатнинг шон-шарафи учун меҳнат қилаяпман деган фикр билан яшовчилар, сиз ким аср руҳини барпо этаётганларнинг ҳаммаси, сизким шуҳрат қуёшидан шуълаланган ҳаволардан симирмоқ учун қашшоқлик қаъридан юксакларга парвоз қилганлар ва сизким парвоздан қўрқиб, шубҳалар исканжасида эзилиб ўлиб кетадиганлар, орзулар юки остида ин-қиллаган шўрлик болалар, сизким иродангизнинг кучи билан тантана қилувчилар — ҳамма-ҳаммангиз ўз-ўзингизга меросхўр бўла олмайсиз, деб эълон қилиндингизлар. Қонун савдогарнинг молларига, моддий меҳнат деб аталмиш нарса ёрдамида қўлга киритилган, баъзан эса разиллик эвазига топилган пулларга нисбатан ҳурматга тўла: қонун ерни ҳимоя қилади, тер тўкиб меҳнат қилувчи пролетариатнинг уйини ҳимоя қилади, лекин шу қонуннинг ўзи фикрлаш билан меҳнат қиладиган шоирнинг ишини мусодара қилади”.\nБальзак муаммони жуда кескин қўяди, муросасозлик йўлини тутмайди, раддиясини ошкора ифода этади. Бу билан у ўз ҳамкасбларини жамият ҳаётида кечаётган жараёнлардан четда турмасликка, ижод, фикр ривожини бўғаётган “адабий қароқчилик”ни қабул қилмасликка даъват этади. Биров хотинингизни тортиб олса, бундан хафа бўлманг, чунки у бу ишни хотинингизнинг розилиги билан қилган, аммо ўн беш йил ишлаб, азоб чекиб, тунларни тонгларга улаб, муҳтожлик машаққатларини енгиб яратган асарингизни тортиб олса, бунга асло тоқат қилиб бўлмайди, дейди. Ва ниҳоят, бу муаммо юзасидан ўзининг сўнгги сўзини айтади: “Хулоса ўрнида бир гапни таъкидламоқчимиз: бизнинг юқорида айтганларимиз ғалаёнга чақирувчи хитоб эмас, биз эҳтиросларни жунбишга келтиришга даъват ҳам қилаётганимиз йўқ: бу — қашшоқлик фарёди, холос. Бу – қонундан ташқари чиқариб қўйилган, адолат излаб тополмаган одамларнинг ҳайқириғи. Қўйинг, майли, бу ҳайқириқ акс-садо берсин, ҳамдардлик уйғотсин, сўниб бораётган ватанпарварлик туйғуларига қайтадан жон ато қилсин. Биз овозимизни кўтариб ҳайқирган бўлсак, буни уйғоқлар учун, изтироб чекаётганлар учун, тил хазинасига ва бадри имкон ўз улушини қўшишга интилаётганлар учун қиламиз… Қонун чиқарувчи жаноблар, Италия Англиядан келадиган тилланинг учдан икки қисмини сарфлаб, ўзининг ажойиб даҳоларига эга бўлди. Санъат билан тилни эҳтиёт қилиб асранглар, негаки, моддий манфаатларингизни бартараф қилганингиздан сўнг сизлар бизнинг асарларимизда ҳаёт кечиришда давом этасизлар. Бизнинг асарларимиз эса ҳеч қачон ўлмайди ва ҳатто мамлакатимиз ғойиб бўлиб кетганда ҳам улар “Бу ерда Франция бўлган эди!” дея оламга жар солиб турадилар”.\nХУ1-ХУП асрларда ривожланган, мўмай даромадга эга қатор Европа давлатлари айни шу даврда иқтисодий жиҳатдан таназзулга юз тутган Шарқ мамлакатлари томон босқинчилик, талончилик юришларини бошлайдилар. Кўплаб мамлакатларнинг халқлари колонизаторларнинг зулми остида қолади, асрлар давомида тўпланган бойликлар талон-тарож қилинади, зулм ва зўравонлик кучаяди. Миссионерлар бу юришларни оқлашга жон-жаҳдлари билан уринадилар, аммо Европа жамиятининг илғор қисми, хусусан ижодкор зиёлилар ўз ватандошларининг бу қилмишларини очиқ-ойдин қоралайдилар. Натижада Европа адабиётида ўзига хос публицистик оқим юзага келади — ёзувчилар ўз асарларида босқинчиларнинг зулми остида қолган халқларга хос бўлган эзгу фазилатларни қаламга ола бошлайдилар. Бу оқимнинг фаол вакили бўлган Вольтернинг шарқ мавзусидаги драмалари, Монтескьенинг “Форс мактублари” фикримизга далил бўла олади.\nБу даврнинг ҳарбий, сиёсий, иқтисодий талотўплари моҳиятини тўғри анг-лаш ва тўғри хулосаларга келишда ижтимоий публицистика руҳида ёзилган асарлар муҳим аҳамият касб этади. Буни Фитратнинг “Шарқ сиёсати” рисоласида яққол кўриш мумкин. “Африқоға кирган мусулмонлар Амриқо ва Африкони босқон маданий овруполилардек ерли халқни битирмак учун тиришмадилар,— деб ёзади Фитрат. — Унларға маданият бердилар. Амриқоға қўноқ бўлуб кирган Оврупа маданийлар Амриқо ерли халқини битираёздилар, буни билмаған йўқдир. Африқони босиб олған Оврупа жаҳонгирлари у ердаги қора халқни ўлат каби ўлдириб туралар. Холбуки, мусулмонлар Африқонинг Жазоир, Тунис, Фас (Марказий Африка — М.А.) каби ўринларини олғач, у ерларни тараққий этдурдилар, халқини тинчлантурдилар, улардан буюк одамлар етушдирдилар. Шарқ ўзининг тарихи, сиёсати, ҳунари, инсофи, адолати, ахлоқи ва хидмату эътиборлари билан унча юксалмиш, у қадар тараққий этмиш эдиким, тасаввури ҳам бизнинг мияларимизга сиғмайдур. Шарқ маданий йирт-ғучи эмас эди. Шарқ бошқаларнинг хақларини олмас эди. Шарқ башариятнинг юксалиши учун тиришар эди. Шарқ маданият ўчоғи, инсоф бешиги, ахлоқ мактаби, билим мадрасаси эди. Биз, шарқликлар, башариятга қилғон хидматларимиз учун бу кунги қонли Оврупаға қарши яхшиғина махтана олурмиз. Биз, шарқликлар, маданият йўлинда тутдигимиз хидматларда давом этганда букун башарият дунёсини кўб юксак мавқеъларда кўрмак мумкин эди. Негаким, Шарқ билим, ҳунар йўлинда Оврупа жаҳонгирлари ўртоқ қони ичмак орқадош уйин таламоқ учун эмас, инсонлик дунёсини юксалтирмоқ учун тиришар эди. Ёзуқлар, эсизларким, Шарқ ўз йўлинда давом эта олмади, маданият тарихининг энг буюк ва энг тугал қоидалариндан бири шудир: бир улус тирикчилигининг ҳар тўғрисинда юксалиб, тараққий қилиб тинчланса, бирор ёқда кучлироқ бирон бири кўринмаса, ўлкаси кенгайиб, оқчаси кўпайса, ул улуснинг бора-бора ахлоқи бузулар, тотлиғи йўлдан чиқа бошлар. Биз, шарқликлар, даҳи тинчлик ва роҳат сўнгинда бузулиб қолдиқ, йўлдан оздик, эзгу тилакларимизни унута бошладик. Билим ва ҳунардан юз қайтардик, бирлик ва ахлоқдан айрилдук, оқчаға берилдук, оқчаға сотилдук… Шарқнинг бутун ишлари онгсиз беклар, тушунчасиз хонлар, миясиз муллалар, билимсиз эшонларнинг қўлиға ўтди. Бунлар Шарқнинг бутун тузук ва интизомини бузуб юбордилар. Хонлар ўз қоринларини тўйдирмоқ учун халқни бир-бири билан уруштирдилар, мамлакатнинг жонли ва муҳим ўрунларини сотдилар, муллалар ўз уставлариға “дин” отини тоқиб бозорға чиқардилар, дин, тангри, пайғамбар, учмох ва тамуғ орқали Шарқ халқини талай бошладилар. Шарқнинг тараққий йўли кўмулди. Саодат ва тинчлик эшиклари боғланди, саодатнинг энг юксак тепасига чиққан Шарқ йўқсулликнинг энг теран чуқуриға тушди”.\n“Шарқ сиёсати”да Овруполиларнинг Шарққа томон босқинчилик, талончилик юришлари замиридаги маънавий ахлоқсизлик, инсоний худбинлик жуда чуқур очиб берилади, бу юришларни сохта маданий либосга ўраш орқали тарихни чалғитиш ҳаракатлари аёвсиз фош этилади: “Оврупа жаҳонгирларининг Шарқ сари юришлари бошқаларнинг қонини тўкуб, ўз қурсоқларини тўлдурмоқ, ўзгаларнинг уйини ёндириб, ўз қозонларини қайнатмоқ учун эди. Лекин улар тилакларини улусға билдирмас эдилар. “Шарқ халқи ваҳшийдир, уларни маданийлашдурмак учун борармиз”, “Шарқ халқи билимсиздир, уларға билим тарқатмоқ учун борармиз”, “Шарқ халқини хоч буйруқлариға бўйсундирмак учун борармиз”, деб ўз ишчи ва деҳқонларини алдаб, бизим устимизга юборур эдилар”.\nБундай таъсирчан, кучли мантиққа, тарихий далил ва исботларга асосланган фикрларни Алихонтўра Соғуний асарларида ҳам кўриш мумкин: “Нима учун кейинги асрларда Туркистон халқи жоҳилият ботқоғига ботди? Бунинг бош сабаби — динни асоси билан тушунмаган илм-маданият душманлари ҳокимият тепасида бўлдилар. Ўзларини дин ҳомийлари деб эълон қилиб, халқни маърифат нуридан маҳрум, замонавий фанний илмлардан бутунлай йироқ тутдилар… Шунинг учун Туркистон халқининг ичида уйғониш, фикр очилиши бўлмади. Давлатнинг инқирози, миллатнинг онгсизлигига шу жоҳиллар сабабчидур”.\nУэльс шаҳзодаси Чарльзнинг (Чарльз Филипп Артур Жорж) 1993 йилнинг октябрь ойида Оксфорд университети қошидаги Ислом тадқиқотлар марказида ушбу марказнинг ҳомийси сифатида сўзлаган машҳур “Ислом ва Ғарб” нутқида бу фикр янада кенг талқин қилинади. Маълумки, 1412 йили Колумб Американи кашф этади. Шу йили Европада саккиз аср давом этган Ислом тамаддуни таназзулга юз тутади. Нотиқ йигирманчи аср адоғида Ғарб ва Шарқ ўртасида юзага келган ўзаро ишончсизлик, бир-бирларини тушунмаслик, қўрқув ҳақида фикр юритар экан, ислом фалсафаси ва маданиятининг туб моҳиятини тўғри ва холис талқин этади: “…экстремизмга фақат мусулмонларнинг белгиси деб қарамаслигимиз лозим. Экстремизм бошқа динлар, жумладан, христианликка ҳам дахлдор. Аксарият мусулмонлар шахсан динга ўта даражада берилган бўлсалар ҳам, лекин сиёсатдаги интилишлари мўътадилдир… Ислом табиати ҳақида Ғарбда тарқалган тушунмовчиликлар билан бирга, биз маданият ва цивилизациямиз Ислом дунёси олдида қанчалар қарздор эканлигини яхши англамаймиз. Менингча, бунга сабаб бизга мерос бўлиб қолган тарихдадир. Ўрта асрларда Ислом дунёси Марказий Осиёдан тортиб Атлантик океани соҳилигача етиб борган олиму фузалолари билан равнақ топган дунё эди. Бироқ биз Исломни Ғарбнинг душмани, ғаним ва бегона бир маданият, жамият ва эътиқод тизими сифатида кўришга интилганимиз сабабли, Исломнинг тарихимизга кўрсатган катта таъсирини ҳам унутиб қўйдик. Мисол учун, саккизинчи ва ўн бешинчи асрлар мобайнида Испанияда мавжуд бўлган Ислом жамияти ва юқори маданиятининг муҳимлигини камситиб келганмиз. Мусулмон Испаниянинг инквизиция даврида юнон классик назарияларини сақлаб қолгани, кейинчалик Ренессанс даврининг равнақ топишига ўз ҳиссасини қўшгани аллақачон тан олинган эди. Билимларни тўплаган ва сақлаб қолган Испанияни биз фақат омборхона сифатида кўрмаслигимиз лозим. Мусулмон Испания қадим юнон ва рим маданиятининг зеҳний меросини наинки асраб қолган, балки мазкур билимларни қайта изоҳлаб, янада ривожлантириб, бутун дунёга тарқатиб, инсоният ақл-заковатининг аксарият соҳаларига, яъни астрономия, математика, алгебра (бу сўзнинг келиб чиқиши ҳам араб тилидандир), қонуншунослик, тарих, тиббиёт, фармакология, оптика, зироат, илоҳиёт, мусиқа каби фанларга ўзининг муҳим ҳиссасини қўшган ҳам… Ислом илмий изланиш ва интилишларни ҳамиша ёқлаб келган. Айтилишича, “олимнинг сиёҳи шаҳид қонидан муқаддасроқдир”. Ўнинчи асрда Қуртуба Оврупанинг энг юксак маданиятга эга шаҳари бўлган. Ажабланарли томони шуки, Британияда қирол Альфред таомлар соҳасида ислоҳотларини амалга ошираётганида, мусулмон Испанияда китобларни абонемент бўйича олиб ўқиш мумкин бўлган кутубхоналар фаолият юритар эди. Маълумотларга кўра, мусулмон Испания ҳокимининг шахсий кутубхонасида тўрт юз минг китоб бўлиб, бу рақам ўша йиллари барча Оврупа ерларида мавжуд бўлган жамики кутубхоналардаги китобларнинг умумий сонидан анча кўп бўлган…”\nДарҳақиқат, публицистика, айниқса, ёзувчи публицистикаси ҳамиша даврнинг, жамиятнинг ўта муҳим, долзарб, гоҳо зиддиятли, ечими топилмаган, муроса қилиш мумкин бўлмаган муаммоларидан баҳс очади. Бундай публицис-тикани бир кишининг, конкрет бир ижодкорнинг куюнчаклиги, ижодий фаоллиги билан бирга жамиятнинг фикрловчи, мушоҳада юритувчи илғор қатлами вакилларининг умумлашма фикри, муносабати ҳам деб ҳам тушунмоқ зарур. Чунончи, Чингиз Айтматов “Кассандра тамғаси” публицистик романида, агар огоҳ бўлинмаса жамиятда ота-онасининг кимлиги номаълум, ҳар қандай буйруқни сўзсиз бажаришга тайёр зомби-зурриётлар пайдо бўлиши хавфидан огоҳ қилар экан, бу жонсараклик миллат, Ватан тақдири ва келажагига бефарқ бўлмаган ижодкор зиёлиларнинг ҳам фикри-назари эди. Собиқ тузум шароитида айни шундай ясама кадрларни тайёрлаш ва тарбиялаш ҳаракатлари мавжудлиги эндиликда ҳеч кимга сир бўлмай қолди. Бу ва бошқа иллатлар, инсоният бошига беҳисоб кулфатлар олиб келувчи хатарли режалар тўғрисида биринчи бўлиб публицистлар бонг уришди. Чунончи, Шукур Холмирзаев бозор иқтисодиёти шароитида бадиий адабиётнинг тақдири қандай бўлишидан хавотирга тушиб, жамият, миллат, адабий жамоатчилик олдига “Адабиёт ўладими?” деган саволни кўндаланг қўйди. Дадахон Нурий, Ёқубжон Хўжамбердиев табиатни, атроф-муҳитни асраш мавзусида тинимсиз қалам тебратишди, уларнинг “Шаҳарга бомба керакми?”, “Уммат Ўзбековнинг тирикчилиги”, “Косага тушган илон” каби ўткир мушоҳадали таҳлилий мақолалари муҳокама ва мунозарага сабаб бўлди. Бундай фаолликни ижодкор зиёлининг, публицистнинг уйғоқ виждони, инсонийлик бурчи деб тушунмок керак бўлади. Публицист ана шундай заҳматли меҳнатни, муросасиз “жанг”ни, ногаҳоний зарбаларни ихтиёрий равишда ўз зиммасига олади.\nТаниқли шоира Турсуной Содиқова эътироф этганидек, “Сўз излаш, сўз ўйлаш, сўзга ранг-тус бериш, уни чиройли ижрода тақдим этишга уриниш, кўзларни, қулоқларни ўзингга мубтало қилиш учун жон терига тушиб жанг қилиш, сўзда ўлиб, сўзда тирилиш”публицистнинг қисматига айланади. Поляк адиби Ян Парандовский ўзининг “Сўз кимёси” асарида қуйидагиларни ёзади: “Ёзувчини унинг касб-корига олиб келадиган куч, сира енгиб бўлмайдиган қудратли даъват нимадир? Бундай даъватнинг илдизларини қидирар эканмиз, биз инсон табиатининг хусусиятларидан бирига эътиборимизни қаратмоғимиз лозим… Ҳамма одамларга хос бўлган бу хусусият шундан иборатки, одамлар ҳаётда мавжуд бўлган ҳар қандай ҳодисани сўзда ифодалашга эҳтиёж сезадилар ва бу билан боғлиқ равишда ўз-ўзларини намоён қилишга ҳам эҳтиёж сезадилар. Бу эҳтиёж деярли физиологик эҳтиёждир ва унинг заифлашиши ёхуд бутунлай йўқ бўлиб кетиши инсон табиатининг моҳиятига зид келади”.\nБу фикрнинг нақадар тўғрилигини мустақиллик йилларида матбуотимизда эълон қилинган чуқур таҳлилли мақолалар, хусусан, Озод Шарафиддинов, Одил Ёқубов публицистикасида кучли мантиқий таҳлил, нуқсонларга муросасизлик, фикрни очиқ ва лўнда ифодалаш, Шукур Холмирзаев, Иброҳим Ғафуровда, ҳиссий мушоҳада ва образлилик, Хайриддин Султонов, Хуршид Дўстмуҳаммад, Мирпўлат Мирзо ва бошқаларда образли бадиий эстетик туйғу ҳосил қилиш, дадиллаш ва ишонтириш маҳорати устиворлик қилади.\nИстиқлолимиз арафаси ва дастлабки йилларида матбуот жамиятдаги турли қатламларга мансуб кишиларни ягона мақсад йўлида бирлаштирадиган, янги шароитдаги бурч ва масъулиятини тўла англашларига ёрдам берадиган ошкора, дадил ва таъсирчан сўзига кучли эҳтиёж пайдо бўлди.\nГап шундаки, бу даврга келиб, дунёда тамомила янги ижтимоий ҳолат юзага келди, инсоният ҳаёти, тафаккури ва келажаги билан боғлиқ тушунчаларни қайта идрок этиш зарурати пайдо бўлди. Юқорида ҳам, қуйида ҳам бундан буён эски андозалар, тақиқ ва чекловлар, хомхаёл шиорлар билан яшаб бўлмаслиги, коммунистик тузум ҳукмронлик қилаётган мамлакатларда инсон дунёқарашини сиёсий мафкура тамойиллари асосида шакллантиришга ва уни бошқаришга доир уринишлар самара бермаслиги, дунё кескин бурилиш нуқтасида турганлиги аён бўлиб қолганди. Республиканинг янги раҳбари Ислом Каримов мустақиллик арафасидаёқ мамлакатда ижтимоий адолатни тиклаш, миллатнинг ор-номуси, шаън-шавкатини жой-жойига қўйиш, дин ва диндорларга муносабатни ўзгартириш, улуғ аллома аждодларимиз меросини ўрганиш, мустақиллик эълон қилинганидан кейин эса эски тузумнинг ғайриахлоқий шиорлари, маънавиятга зид қонун-қоидаларидан тезроқ қутулишни жамият олдидаги асосий вазифа деб белгилади. Бу вазифани бажармай туриб, жамиятни тараққий эттириш, халқнинг эртанги истиқбол кунларига ишончини мустаҳкамлаш, янги инсонни камолга етказиш мумкин эмас эди.\nМустақиллик йилларида ўзбек бадиий публицистикаси жанговар, ҳозиржавоб жанр сифатида қайта оёққа турди, янги демократик жамият қурилишининг фаол иштирокчисига, йиллар давомида бир ўзанга тушиб қолган фикр мудроқлигига барҳам берди, жамият ҳаётида бошланаётган янги жараёнларнинг толмас тарғиботчисига айланди, баҳс-мушоҳада, ҳиссиётли муҳокама жўшқинлигини юзага келтирди. Яна бир муҳим жиҳати, тўқсонинчи йилларнинг биринчи ярмида нафақат ижодкор зиёлилар, оддий касб эгалари, мактаб ўқитувчилари, саноат, қишлоқ хўжалиги, тиббиёт соҳаси ходимлари, кўп болали оналар ҳам қўлларига қалам олдилар. Матбуот улар учун эркин мушоҳада минбарига айланди, фикр алмашиш, бошқаларни ҳам эшитиш, қиёслаш, хулоса чиқариш имконияти пайдо бўлди. Таҳририятларга йўлланаётган мактубларнинг аксариятида муаллифларнинг шахсий талаблари эмас, жамият ривожи, миллат тақдири билан боғлиқ куюнчак мулоҳазалар устиворлик қиларди.\n“Адабиёт, сўз санъати азалдан халқ қалбининг ифодачиси, ҳақиқат ва адолат жарчиси бўлиб келади, — деб таъкидланади Ислом Каримовнинг “Юксак маънавият — енгилмас куч” асарида. — Хусусан, мустақиллик йилларида юртимизда маънавиятимизнинг ғоят муҳим ва узвий қисми бўлган адабиётни ривожлантириш, шоир ва ёзувчиларимизнинг эзгу меҳнатини қадрлаш ва муносиб рағбатлантириш бўйича амалга оширилаётган ишлар ўз ҳосилини бераётгани, бадиий адабиётимиз мавзулар кўлами жиҳатидан ҳам, жанрлар нуқтаи назаридан ҳам ранг-баранг бўлиб бораётгани, адабиёт майдонида янги-янги номлар пайдо бўлаётгани китобхон халқимизни, албатта, қувонтиради. Буларнинг барчаси миллий тикланиш жараёнлари қалам аҳлининг ижодий изланишлари учун қандай катта уфқлар очиб берганини яна бир бор кўрсатади. Дей-лик, ҳозирги пайтда тарихий мавзуни ёритишда — бу Имом Бухорий ёки Имом Термизий бўладими, Жалолиддин Мангуберди ёки Амир Темур сиймосини яратиш бўладими, олис ва яқин ўтмишимизнинг ҳали очилмаган саҳифаларини аск эттириш бўладими — буюк аждодларимизнинг ибратли ҳаёт йўли тасвирланган кўплаб асарлар юзага келмоқда”.\nСобиқ тузум шароитида бунга асло йўл берилмади. Бадиий адабиётда, матбуотда ёки оддий давра суҳбатида ўтмиш аждодларнинг номини тилга олишнинг ўзи “тарихни идеаллаштириш, феодал замонларни қўмсаш” деб баҳоланди. Кўпчилик ижодкорлар шундай оғир шароитда ҳам имконият даражасида қалам тебратишга, тарих ҳақиқатига қарши бормасликка ҳаракат қилдилар. Давлатимиз раҳбарининг миллий адабиётимизни янада ривожлантириш, Ёзувчилар уюшмаси фаолиятининг самарадорлигини ошириш юзасидан билдирган фикр-мулоҳазаларида бу тўғрида жуда аниқ айтилган: “Шуни айтиш жоизки, аксарият ёзувчиларимиз совет даврининг тарбиясини олган, узоқ йиллар ҳукм-рон мафкура руҳида ижод қилган. Лекин яна бир ҳақиқат ҳам борки, уларнинг кўпчилиги коммунистик тузум ғояларини сўзда маъқулласа ҳам, аслида ич-ичидан уларни қабул қилмаган. Негаки, коммунистик тузум инсоннинг, бинобарин, миллат ва халқнинг эркин ва озод яшашига, миллий тафаккур, диний қадриятларга қарши бўлганини ижод аҳли ҳаммадан кўра чуқурроқ англаган. Табиийки, давр тақозосига кўра, ёзувчилар яшаш учун, ўз истеъдодини рўёбга чиқариш учун коммунистик тузум билан муроса қилишга мажбур бўлган. Шу маънода, мустабид тузум даврида виждон азобини ким кўпроқ тортган, деса, мен, доимо бу ҳаётнинг маъно-мазмуни, инсоннинг қадр-қиммати, эл-юрт тақдири ҳақида қайғуриб яшайдиган одамлар ва уларнинг олдинги қаторида бўлган ижод аҳли, деб айтган бўлардим”.\nБу юксак эътироф матбуотимизнинг фидойи ва журъатли вакилларига ҳам тааллуқли десак тўғри бўлади.\n“Жаҳон адабиёти” журнали, 2011 йил, 4-сон.\n← Аввалги Аввалги Нодим Учар (1945)\nКейинги → Кейинги: Аҳмаджон Мелибоев. Миллиардернинг афсуси самимийми? (2011)


18:53 25 Ноябр 2020\n20:34 02.06.2020 (Янгиланган 20:46 02.06.2020) Ҳавола олиш\nТОШКЕНТ, 2 июн - Sputnik. Маълумки 31 май куни Ўзбекистоннинг Қирғизистон ҳудудидаги эксклави - Сўх тумани аҳолиси ва қирғизлар орасида можаро содир бўлган. Жанжал оқибатида икки томон бир бирини тошбўрон қилган бир неча уйлар ёқиб юборилган эди.\nУшбу воқеадан сўнг Ўзбекистон бош вазири Абдулла Арипов 1 июнь куни воқеа жойига етиб борган ва Қирғизистон бош вазирининг биринчи ўринбосари, Қирғизистон ҳарбийлари ва ҳуқуқни сақлаш органлари вакиллари билан учрашиб вазиятни муҳокама қилган эди.\nСўх вилоятини Ўзбекистон билан боғлайдиган йўл ва хавфсиз коридор. Бу “Риштон-Сўх” йўлини қайта очиб беришми ёки ўзбекистон ҳудудига энг яқин бўлган янги “Яйпан – Язнов” йўналишида “хох ер усти, хох ер ости йўли” қуриб беришни сўрашди. Ҳеч бўлмаса “вертолёт” қатнови ташкил қилиб беришни илтимос қилишди.\nСўх туманида сув етишмас лиги муаммосини ҳал қилиб беришни. “Бир ойда бир марта сув келади, шу муаммо туфайли туман ерларидан самарали фойдаланишнинг иложи йўқ” – дейишди аҳоли вакиллари.\nЧегарани белгилашда, одатда дастлаб делимитация қилинади. Орадан олти ой ўтганидан сўнг бошқа комиссия келиб уни демаркация қилади. Жараённи тезлаштириш мақсадида биз Сўх чегарасини делиматция ва демаркацияни бир вақтнинг ўзида қиладиган бўлдик. Қирғизистон ҳам шунга рози бўлди, - деди Арипов.\nЙўл ва коридор масаласида, бош вазир айни дамда Ўзбекистон ва Қирғизистон раҳбарияти орасида биринчи навбатда “Риштон – Сўх” йўлини очиб бериш масаласи муҳокама қилинаётганини айтди. Бир неча йил олдин Қирғизистон чегаранинг ушбу қисмини ЕОИИ шартномасига кўра ёпишга мажбур бўлган. Бугун эса Ўзбекистон ҳам ушбу ташкилотга кузатувчи мақомида қўшилиш арафасида турибди. Ташкилотда кузатувчининг ҳам ўзига яраша ҳуқуқлари бор. Шу сабабли ушбу йўналиш очилиши ижобий ҳал қилиниши эҳтимоли катта. Йўл очилганидан сўнг автобус қатновини йўлга қўямиз, деди бош вазир.\nИккинчидан, Арипов маҳаллий аҳоли томонидан таклиф қилинган янги “Яйпан – Язнов” йўналишида коридор очиш масаласини ўрганиб чиқишни ҳам ваъда берди.\nШунингдек, Абдулла Арипов тумандаги йўллар ёмон аҳволда эканини қайд этиб, бу маслада мутахассислар юборишни ҳамда маҳаллий аҳоли орасидан жалб қилинган ишчилар ёрдамида янги йўллар қуришни ваъда берди. Бу билан 1000га яқин иш ўринлари яратилиши ҳам мумкин, деди бош вазир.\nСув масаласида, Абдулла Арипов айтишига қараганда, Ўзбекистон ва Қирғизистон чашмадан биргаликда фойдаланишга келишиб олишган. Бундан буён тозалаш ишлари ҳам икки томон вакиллари иштирокида ўзаро келишилган ҳолда олиб борилади.Маҳаллий аҳолининг “Сўхлик йигитлар Сўхдаги ҳарбий қисмда хизмат қилса бўладими? – деган саволига Арипов - Ҳеч қайси мамлакатда аскар ўзи туғилиб ўсган жойда хизмат қилмайди. Ҳарбийларни қоидаси бу. Агар бошқа жойда хизмат қилишга тайёр бўлса – хизматга оламиз, деди Арипов.\nШуниндек Арипов қисқа вақт ичида Сўх туманига 1000 тонна карбамид ўғити етиштириб беришни ваъда берди.\nМаълумот учун, Сўх тумани - Қирғизистон Республикаси ҳудудида жойлашган Ўзбекистон эксклави бўлиб, унинг майдони 352 км. квадратни ташкил қилади. Сўх туманида 19та аҳоли пунктлари бўлиб у ерда 75 мингга яқин аҳоли яшайди. Эксклав 1955 йилда пайдо бўлган.


Россияда вафот этганларнинг органлари марҳумнинг рухсатисиз бошқа беморларга трансплантация қилинади - - - www.Voydoda.com - Развлекательный портал -\nРоссияда вафот этганларнинг органлари марҳумнинг рухсатисиз бошқа беморларга трансплантация қилинади\n15 Мар 2016(13:18)\nАйтиш керакки, ушбу қарор кўпчиликнинг норозилигига ҳам сабаб бўлмоқда.\n“Беморлар учун ҳар бир сония ғанимат. Агар ана шу бир сонияга кечикилса, у вафот этиши мумкин. Бу борада вафот этган шахсларнинг оила аъзоларидан унинг органларини беморга, ҳали тирик бўлган инсонга трансплантация қилишга рухсат олиш жуда кўп вақтни олади. Бу эса кимнингдир ширин жонини сақлаб қола олмасликка олиб келиши мумкин. Шу сабабдли бу қарор туфайли кўплаб инсонларнинг ҳаёти сақлаб қолинади. Аслида кимгадир яхшилик қилиш жуда катта савоб”, – дейди мамлакат Оммавий ахборот воситалари ва черков ўртасидаги муносабатлар бўлими раисининг ўринбосари Вахтанг Кипшидзе.\nБу презумция Россиядан ташқари дунёнинг яна икки мамлакатида ҳам амалда қўлланилади. Суд қарорига асосан трансплантация жараёнини ноқонуний ёки инсон ҳуқуқларининг бузилиши деб бўлмайди. Агар вафот этган шахснинг қариндошлари унинг ўлимигача ўзларининг норозиликларини билдиришса, вафот этган шахснинг органларидан фойдаланилмайди.\nТеги: Россияда вафот этганларнинг органла


Бугун Франция Президенти Жак Ширак Лондонда Британия Бош Вазири Тони Блэр билан учрашди.\n19 апрел 2021, Тошкент вақти: 19:56\nИкки давлат раҳбарларининг кун тартибидан Европа Иттифоқи Конситуцияси, Европа мудофаа сиëати, Ироқ ва бошқа масалалар ўрин олган эди.\nМузокаралардан сўнг, Тони Блэр Европа Иттифоқининг мудофаа сиëсати НАТО билан ҳамкорликда ривожланиши кераклигини баëн қилди.\nИроқ масаласи бўйича гапирган Франция раҳбари эса, ҳокимиятни ироқликлар қўлига берилиши ижобий,аммо охиригача етказилмаган қадам, деб баҳолади.\n- Умумий олганда, Ироқни ироқликлар қўлига топширилиши ижобий ҳаракат. Аммо, сиз менинг бу ҳақдаги фикримни билмоқчи бўлсангиз, унда бу масала ҳали узоқ вақтга чўзилиши ва охиригача етказилмаганини айтишим мумкин, - деди Ширак.\nМаълумки, Франция Британиядан фарқли ўлароқ Ироқ урушига қарши эди.


Abiturient minbari-O`zMU - O`zbekiston milliy universiteti\nМирзо Улуғбек номидаги Ўзбекистон Миллий университетига шу кунгача 49 нафар имтиёзга эга бўлган абитуриентлар биринчи олий таълим йўналиши сифатида ЎзМУни танлашди. Булардан 19 нафар ҳарбий имтиёзга эга бўлганлар, 12 нафари кўзи ожиз фуқаролар, 4 нафари мустақил харакатланиш қобилияти чекланган гуруҳ ногиронлари, 9 нафари харбийлар оиласи сифатида тавсияномага эга бўлганлар, 5 нафари чет тили бўйича сертификат (IELTS, CEFR) га эга бўлган фуқаролардир.\nБиз уларнинг айримлари билан дилдан суҳбатлашдик. Келинг уларнинг фикр-мулоҳазалари билан танишайлик!\nМирзо Улуғбек вориси.\nФайзиев Рамз: Ҳар бир инсон ёшликдан келажак орзулари билан яшайди. Истиқбол режаси албатта мантиқий фикрга таяниши керак. Мен ҳам болаликдан Абу Райҳон Беруний, Мирзо Улуғбек, Ал-Хоразмийлар вориси бўлишни орзу қилганман. Албатта орзу ўз йўлига лекин, уни амалга ошириш инсондан катта меҳнат, матонат, сабр-қаноатни талаб қилар экан. Мен ҳам қарийб 9 йилдан буён тинимсиз ўқиш, изланишдаман. Менинг тенгдошларим ўтган вақт мобайнида магистр даражасига ҳам эга бўлишди. Менга омад кулиб боқмади. Мен ҳаракатдан тўхтамадим. Математика ва физика фанлари бўйича дарсликларни деярли ёд олиб, мустақил мисол ва масалалар тузиш тажрибасига эга бўлдим. Ҳатто тушимга олийгоҳ талабаси бўлганим кириб чиқади. Лекин ўтган йиллар мобайнида мен аччиқ бўлсада керакли, ҳаётий тажриба орттирдим. Мен бундан ҳафа эмасман. Шунинг учун ҳам мен бу йил Математика факультетининг механика йўналишига ҳужжатларимни топширдим. Мен бу йил албатта талаба бўламан.\nМен тарихчи бўламан\nНазаров Илҳомжон, I гуруҳ ногирони: Ҳаётда инсон бир томондан сиқилса, бир томонда омади юришади. Аҳир айтишади-ку “Ойнинг ўн беши ёруғ, ўн беши қоронғу”- деб. Ногирон бўлишимга қарамай, ҳар куни ҳаёлларимда, ўз ички оламимда ёруғ келажакни кўришга уринаман. Кўзим ожизлигидан ўкинган, ранжиган пайтларим ҳам кўп бўлган. Қизиқишларим олами эса мени яшашга, илм олишга, ёрқин келажак сари чорлайди. Ўзбекистон Миллий университетининг ёнгинасидаги махаллада қариндош-уруғларимиз истиқомат қилишади. Менинг ҳам болалик чоғларим шу ерда ўтган. Болалигимдан тарих фани мени ўз домига тортиб, қизиқишларимни оширган. Айниқса юртимиз тарихини ўқиганимда ўзгача ифтихорга тўламан.Дарсга шошиб кетаётган талабаларнинг қадам товушларини эшитганимда ичимдан гўёки нимадир отилиб кетарди. Бир кун мен ҳам ЎзМУнинг Тарих йўналишида ўқийман, мен ҳам шу йўллардан талаба бўлиб ўтаман деган ният анча йиллар илгари қалбимда куртак ёзганди. Мана мен ўзим орзу қилган олийгоҳга ҳужжат топширдим. Ич-ичимдан ҳурсандман. Болалигим ўтган йўллардан талаба сифатида юриш бахти насиб этишига ишонаман.\nОлтин ўрнини кумуш босмайди\nЭшбўриева Маҳлиё, II гуруҳ ногирони: Нима учун Ўзбекистон Миллий университетининг “Агрокимё ва агротупроқшунослик” йўналишига топширдингиз ? – деган саволга оддийгина қилиб қуйидагича жавоб бераман: “Олтин ўрнини кумуш босмайди” – деганларидек, Ўзбекистон Миллий университетининг ўзига хос ўрни, қадри, қадрияти, тарихи бор. Ушбу университет отахон университетдир. Шунинг учун айнан шу олийгоҳни танладим. Мен Қашқадарё вилояти, Қамаши тумани Чим қишлоғиданман. Биласизки, қишлоқ аҳли учун она тупроқ қадрли. Шунинг учунми 2-гуруҳ ногирони бўлишимга қарамай тупроққа қизиқаман. Худо хохласа талаба бўлишимга ишонаман.\nЎзбекистонни мудофаа қиладиган ҳарбий бўламан\nИсмоилов Жаҳонгирмирзо: Мен ёшликдан спортнинг Таэквондо йўналишига қизиқаман. Шунинг учун ҳар тарафлама шароити, имконияти мавжуд бўлгани ва қулайлиги учун Ўзбекистон Миллий университетига ҳужжатларимни топширдим. Мақсадим ҳарбий бўлиш ва юрт равнақига ўз ҳиссамни қўшиш. Шунинг учун ҳам ҳарбий қисм қўмондонлиги тавсиясига эга бўлдим. Бунга ҳам осонлик билан эришмадим. Ўз олдингизга қўйган мақсад сари чин дилдан ҳаракат қилсангиз бутун коинот буни амалга ошириш йўлида бўлади дейишади-ку. Мен ҳаракатдан тўхтаганим йўқ ва келажакда Ўзбекистонни мудофаа қиладиган, олий маълумотли юқори интеллектуал салоҳиятга эга бўлган мутахассис бўлишга ахд қилиб Таэквондо йўналишига ҳужжатларимни топширдим. Мен албатта талаба бўлишимга ишонаман.\nТил билган-эл билади\nОчилоова Севара: Мен ёшликдан рус тилида дарс берувчи ўқитувчи бўлишни орзу қиламан. Шунинг учун ҳам Ўрта Осиёдаги энг биринчи очилган дорилфунун бўлмиш Ўзбекистон Миллий университетининг филология ва тилларни ўқитиш: рус тили йўналишига ҳужжатларимни топширдим. Мақсадим рус тилини янада мукаммал эгаллаб, ўқитувчилик касби билан бир қаторда кўплаб таржималар ҳам қилувчи синхрон таржимон бўлишни хохлардим. Ўзбенкистон Миллий университетининг рейтинги бошқа университетларга қараганда юқори, шунинг учун айнан ушбу олийгоҳни танладим. Менинг оилам ҳарбийлар оиласи бўлганлиги сабабли ҳам мен ҳарбийлар тавсиясига эга бўлганман. Бу менга катта мадад беради. Ота-онамнинг касб-у кори менинг келажагимни таъминламоқда. Мен ҳам эртанги кун учун, ёрқин истиқбол учун, мамлакат ва юрт равнақи учун керак бўлса жонимни ҳам беришга тайёр кадр бўлиш олий мақсадим.\nОта-онага муносиб фарзанд\nЙўлдошхўжаев Абдурахмон: Ватан ичра кичик Ватан бу-оиладир. Гўдак шу оилада туғилади, тарбияланади, ўсади ва жамиятга қўшилади. Халқимизда “Қуш уясида кўрганини қилади”- деган нақл бор. Бу бежизга айтилмаган. Мен ҳам ҳарбийлар оиласида туғилдим. Бизнинг оила Тошкент вилоятининг Қуйичирчиқ тумани, Қўрғонча қишлоғида жойлашган. Ҳарбийликка қизиқиш ота касб бўлганлиги учундир балки. Шунинг учун ҳам 2019 йил 19 июнь куни ҳужжатларимни олдимда, ҳарбийлар оиласи тавсиясига эга бўлган абитуриент сифатида ЎзМУнинг психология йўналишига топширдим. Ушбу университетни танлашимнинг сабаби улуғ университет, имкониятлари кенг. Ўзим ҳам психология, тарих йўналишларига қизиқаман. Ҳудо хохласа ўқишга кирсам, албатта юрт корига ярайдиган, ота-онамга муносиб фарзанд бўлиб етишиш йўлида ҳаракат қиламан.\nСуҳбатдош: Сардор Жўрабоев